Tidak memakai pelitup muka paling ramai ditahan -Ismail Sabri
Oleh AHMAD SHAHERMAN SHAMSURI

16 Januari 2021, 6:43 pm
PETALING JAYA – Individu yang tidak memakai pelitup muka di tempat awam paling ramai ditahan atas kesalahan ingkar prosedur operasi standard (SOP) Perintah Kawalan Pergerakan (PKP) semalam.
Menteri Kanan Keselamatan, Datuk Seri Ismail Sabri berkata, seramai 182 individu ditahan atas kesalahan itu diikuti gagal menyediakan peralatan merekod butiran pelanggan 85 kes.
“Antara kesalahan lain yang dikesan semalam adalah premis beroperasi lebih masa/tanpa kebenaran (66), gagal mematuhi arahan penjarakan fizikal (65), rentas negeri/daerah tanpa kebenaran (32) dan lain-lain (42).
“Secara keseluruhan, Polis Diraja Malaysia (PDRM) telah menahan 472 individu atas kesalahan ingkar
SOP. Daripada jumlah itu, seramai 457 telah dikompaun manakala 15 direman,”katanya dalam satu kenyataan di sini hari ini.
Sementara itu, mengulas mengenai kawalan operasi sempadan, seramai 65 orang pendatang asing tanpa izin (PATI) dan empat buah kenderaan darat dirampas dalam Ops Benteng semalam.
“Sebanyak 444 Sekatan Jalan Raya (SJR) dilaksanakan semalam yang melibatkan beberapa agensi penguatkuasan.

“Kerajaan akan mengambil tindakan tegas terhadap mana-mana pihak yang cuba memasuki sempadan negara secara haram dan agensi-agensi penguatkuasa akan terus mengetatkan kawalan kawasan sempadan terutamanya di lorong-lorong tikus,”ujarnya. – K! ONLINE


Jalan Seribu Tahun ditutup
Oleh MOHD YUNUS YAKKUB

16 Januari 2021, 6:37 pm
KUALA LANGAT -Jalan Seribu Tahun, Bandar Mahkota di sini ditutup selepas dijadikan jalan tikus pengguna jalan raya bagi mengelak sekatan jalan raya (SJR) yang dilaksanakan sepanjang Perintah Kawalan Pergerakan (PKP).
Jalan itu menjadi pilihan pengguna untuk menuju ke taman perumahan Bandar Mahkota dari Jalan Utama Banting-Dengkil tanpa perlu melalui SJR di Jalan Banting-Dengkil.
Ketua Polis Daerah Kuala Langat, Superintendan Azizan Tukiman berkata, tindakan penutupan jalan itu selepas mengambil kira situasi peningkatan Covid-19 khususnya di Mukim Tanjung 12 (2).
Katanya, ini termasuk kawasan Bukit Changgang, Labohan Dagang serta Olak Lempit.
“Laluan tikus itu dikesan digunakan orang ramai untuk mengelak SJR khususnya mereka yang berulang-alik dari Bandar Mahkota, Olak Lempit serta Banting.
“Menerusi penutupan jalan ini, penduduk Taman Bandar Mahkota boleh menggunakan jalan utama keluar masuk ke Jalan Banting-Dengkil-KLIA,” katanya ketika dihubungi di sini hari ini.

Kata beliau, pihaknya mengadakan lima SJR di jalan keluar masuk daerah ini selaras dengan arahan PKP 2.0 bagi meminimumkan pergerakan kecuali atas keperluan tertentu yang dibenarkan oleh Majlis Keselamatan Negara (MKN).
Dalam perkembangan berlainan, Azizan memberitahu, empat pasukan pematuhan SOP ditubuhkan bagi memantau kawasan tumpuan umum seperti restoran, tempat rekreasi dan pusat beli-belah.
Justeru, beliau menasihatkan masyarakat untuk terus kekal berada di rumah kecuali keperluan mendesak. – K! ONLINE


67 pekerja kilang nyaris maut akibat mendapan tanah
Oleh ISKANDAR SHAH MOHAMED

16 Januari 2021, 7:31 pm
KUALA SELANGOR – Seramai 67 pekerja dua buah kilang termasuk pemprosesan baja makanan ayam nyaris maut apabila mendapan tanah berlaku berhampiran asrama mereka di Jalan PKPS, Kampung Bestari Jaya, semalam.
Dalam kejadian kira-kira pukul 6.40 petang itu, semua pekerja berjaya dipindahkan ke lokasi selamat.
Penolong Pengarah Bahagian Operasi Jabatan Bomba dan Penyelamat (JBPM) Selangor, Penguasa Kanan Bomba 1 Hafisham Mohd. Noor berkata, seramai 14 anggota dan pegawai dari Balai Bomba dan Penyelamat Bestari Jaya dan Batu Arang dikejarkan ke lokasi kejadian sebaik menerima panggilan kecemasan pukul 6.51 petang.
Kata beliau, pihaknya turut mendapat bantuan daripada pihak polis, Angkatan Pertahanan Awam (APM) dan Tenaga Nasional Berhad (TNB).
“Hasil pemeriksaan mendapati berlaku mendapan tanah yang dianggarkan berkeluasan 500 x 100 meter (m) persegi dan berkedalaman 10m.
“Namun, kita mendapati tiada mangsa terlibat atau cedera dalam kejadian tersebut,” katanya ketika dihubungi Kosmo! di sini, hari ini.

Tambah Hafisham, pihak kilang itu dinasihatkan menghentikan operasi kilang buat sementara waktu.
“Pekerja yang menetap di asrama dan rumah kongsi itu turut dipindahkan ke Sekolah Kebangsaan (SK) Rantau Panjang, Bestari Jaya.
“Setakat ini, pemeriksaan mendapati lokasi kejadian berada dalam keadaan terkawal,” katanya.
Sementara itu, Ketua Polis Daerah Kuala Selangor, Superintendan Ramli Kasa meminta orang ramai berhenti menyebarkan maklumat tidak sahih berhubung kejadian tersebut.
“Semua individu yang berada di sekitar lokasi kejadian dalam keadaan selamat dan masih ditempatkan di dewan pemindahan setakat ini,” katanya.
Terdahulu, tular video berdurasi 37 saat di media sosial memaparkan kejadian itu dengan mendakwa ada mangsa yang tertimbus. -K!ONLINE


Tiga lelaki ditahan ketika leka menagih dadah
Oleh IVAN AMIRUL

16 Januari 2021, 7:03 pm
KOTA KINABALU – Tiga lelaki berusia antara 36 hingga 49 tahun ditahan ketika leka menagih dadah jenis syabu di sebuah pondok di Kampung Lok Buno semalam.
Dalam operasi sekitar pukul 10.20 pagi itu, semua penagih berkenaan ditahan bersama satu paket syabu seberat 0.10 gram yang diletakkan di atas lantai.
Ketua Polis Daerah Kota Kinabalu, Asisten Komisioner Habibi Majinji berkata, pihaknya melakukan soal siasat ke atas semua suspek sejurus ditahan untuk membantu siasatan.
“Hasil soal siasat membawa kepada penemuan dua lagi bungkusan syabu seberat 75.70 gram yang disembunyikan di dalam lipatan kanvas di pondok sama.
“Jumlah keseluruhan syabu yang dirampas adalah seberat 75.80 dan dianggarkan bernilai RM7,580 mengikut harga pasaran gelap. Siasatan turut mendapati semua suspek tidak mempunyai pekerjaan tetap dan salah seorang daripadanya juga tidak mempunyai dokumen pengenalan diri,” katanya dalam satu kenyataan di sini hari ini.
Mengulas lanjut mengenai penangkapan terbabit, Habibi menyatakan siasatan juga mendapati suspek mengaku terbabit dalam penyalahgunaan dadah dan menjadi orang tengah kepada sindiket pengedaran dadah di kawasan berkenaan.

“Suspek mengaku mendapat upah antara RM10 hingga RM100 berdasarkan keuntungan jualan syabu berkenaan.
“Dua daripada suspek mempunyai rekod jenayah lampau mengikut Akta Dadah Berbahaya 1952. Hasil ujian saringan urin ketiga-tiga suspek juga positif dadah,” katanya.
Kes disiasat mengikut Seksyen 39B Akta Dadah Berbahaya 1952 yang memperuntukkan hukuman gantung sampai mati.
Habibi berkata, kes turut disiasat mengikut Seksyen 12 akta sama yang memperuntukkan hukuman denda RM100,000 atau penjara tidak lebih lima tahun atau kedua-duanya sekali.
“Selain itu, kes turut disiasat mengikut Seksyen 12(2) akta sama dan semua suspek ditahan reman bermula semalam untuk siasatan lanjut,” katanya. – K! ONLINE


PKRC Maeps 2.0 dinaik taraf, CAC untuk kuarantin di rumah
Oleh AMREE AHMAD

16 Januari 2021, 6:35 pm
SERDANG – Pusat Kuarantin dan Rawatan Covid-19 (PKRC) 2.0 di Taman Ekspo Pertanian Malaysia Serdang (Maeps) dinaik taraf bermula 18 Januari ini sebagai hospital bersepadu.
Menteri Kesihatan, Datuk Seri Dr. Adham Baba berkata, langkah itu antara strategi terkini ekoran trend pertambahan kes positif baharu kebelakangan ini yang perlu ditangani segera.
“Kita akan ubah Dewan B untuk boleh menempatkan sebanyak 1,040 katil bagi pesakit bergejala kategori 1 dan 2 serta 30 katil lagi untuk tahap kritikal kategori 3 dan 4,” katanya.
Beliau berkata demikian pada sidang akhbar selepas meninjau persiapan PKRC 2.0 Maeps dekat sini hari ini yang dikendalikan oleh Agensi Pengurusan Bencana Negara (Nadma).
Mengulas lanjut, beliau memaklumkan, PKRC 2.0 Maeps juga selepas ini akan dapat mula menerima pesakit baharu kategori 1 dan 2 dari Johor, Melaka, Negeri Sembilan dan Pahang.
“Kita juga akan buka Dewan D1 dengan kapasiti 1,400 pesakit risiko rendah warga tempatan berkeluarga dalam aras sama agar mereka tiada tekanan akibat terpisah berjauhan,” jelasnya.

Sementara Dewan B yang sebelum itu menempatkan pesakit wanita warga tempatan sejak awal bulan ini diubah dengan ada ruang tambahan 10 katil seperti Unit Rawatan Rapi (ICU).
Malah Adham berkata, bilangan petugas akan ditingkatkan terutama pegawai perubatan dan pakar dalam bidang tertentu selain jururawat untuk ditempatkan di PKRC 2.0 Maeps.
“Strategi ini disebut ‘step-down care’ untuk fokus pesakit kategori 1 dan 2, namun kategori 3 dan 4 boleh dipindah segera ke hospital Covid-19 terdekat jika berlaku lonjakan kes,” katanya.  – K! ONLINE


Mangsa banjir di empat daerah makin berkurangan
Oleh KOSMO!

16 Januari 2021, 6:51 pm
Oleh MOHD. SHAHRULANOOR ISHAK
KUANTAN – Meskipun keadaan cuaca cerah sepanjang hari, bilangan mangsa banjir di Pekan dekat sini sekadar mencatat penurunan kecil setakat pukul 5 petang tadi.
Jabatan Kebajikan Masyarakat (JKM) memaklumkan, daerah itu masih mecatat bilangan tertinggi 2,679 mangsa yang ditempatkan di 27 pusat pemindahan sementara (PPS) membabitkan 765 keluarga.
Empat daerah lain yang masih belum surut sepenuhnya pula masing-masing mencatat bilangan di bawah angka 1,000 mangsa termasuk Kuantan dengan 776 orang.
Maran pula mencatat baki mangsa seramai 935 orang yang masih ditempatkan di 17 PPS, diikuti Bera (178 orang) serta Temerloh (35 orang).
Sementara itu, Jabatan Pengairan dan Saliran pula memaklumkan, hanya stesen amaran banjir di Paloh Hinai, Pekan masih mencatat bacaan 11.17 meter yang melepasi paras bahaya 10.3 meter.

Dalam perkembangan berkaitan, Jabatan Meteorologi tidak meramalkan cuaca hujan lebat di negeri ini pada esok, sekali gus memberi petanda baik di kebanyakan daerah. – K! ONLINE


14 individu dikompaun melepak di kawasan pantai
Oleh MOHD SYALMIZI HAMID

16 Januari 2021, 7:54 pm
SEBERANG PERAI – Seramai 14 individu masing-masing dikenakan kompaun sebanyak RM1,000 oleh polis selepas didapati mengingkari Perintah Kawalan Pergerakan (PKP) di kawasan sekitar Pantai Bersih, Butterworth di sini hari ini.
Dalam operasi selama dua jam bermula pukul 4 petang itu, ada di antara mereka yang berusia di antara 20 hingga 40 tahun itu didapati sedang melepak dan mahu berkelah di kawasan berkenaan.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, sebahagian individu terbabit juga gagal mematuhi prosedur operasi standard (SOP) seperti tidak memakai pelitup muka dan tidak mengamalkan penjarakan fizikal.
“Tiga daripada mereka didapati melakukan kesalahan merentas daerah tanpa kebenaran, manakala yang lain cuba untuk berkelah di sekitar kawasan pantai ini.
“Semasa PKP sepatutnya semua kena duduk di rumah melainkan jika ada urusan penting, namun masih ada lagi yang berdegil,” katanya kepada pemberita ketika operasi di kawasan Rehat dan Rawat (R&R) Pantai Bersih hari ini.
Operasi berkenaan turut disertai wakil Majlis Bandaraya Seberang Perai (MBSP) dan Jabatan Kesihatan Negeri dengan keanggotaan 62 orang.

MBSP turut mengeluarkan 14 kompaun dan satu notis terhadap peniaga atas beberapa kesalahan antaranya berniaga tanpa lesen, tiada suntikan tifoid dan tidak memasang penapis minyak.
Dalam pada itu, Noorzainy berkata, pihaknya turut mengesan tiga laluan tikus di sekitar Tasek Gelugor yang menghubungkan daerah berkenaan dengan daerah Kulim, Kedah.
“Sebanyak empat pasukan sekatan jalan raya bergerak sentiasa memantau laluan berkenaan iaitu jalan-jalan sawah padi untuk mengelakkan rentas negeri melalui jalan itu semasa PKP.
“Bagaimanapun setakat ini tiada sebarang tindakan dibuat kerana orang ramai masih patuh,” katanya lagi. – K! ONLINE


Warga emas jual sayur dikompaun RM1,000
Oleh DIYANATUL ATIQAH ZAKARYA

16 Januari 2021, 6:47 pm
MELAKA – Selepas tiga hari memberi kelonggaran kepada masyarakat untuk memahami prosedur operasi standard (SOP) ditetapkan, hari ini penguatkuasaan diperketatkan dengan menyaksikan seorang warga emas turut dikenakan kompaun RM1,000.
Menurut wanita berusia 71 tahun itu, dia dikenakan kompaun atas kesalahan tidak memakai pelitup muka ketika menjual sayur di Pasar Bukit Cina, di sini.
“Pada waktu itu saya sedang membantu adik menjual sayur dan sedar ada anggota polis di kawasan berhampiran mengambil gambar saya daripada jauh.
“Ketika itu, saya memang mempunyai pelitup muka, namun tidak memakainya dengan betul dan menutup hidung kerana berasa rimas, katanya ketika ditemui di sini, hari ini.
Tambahnya, dia betul-betul kesal dan tidak menyangka akan dikenakan kompaun sehingga RM1,000 oleh pihak berkuasa.
Terdahulu, media melaporkan, Menteri Kanan (Keselamatan), Datuk Seri Ismail Sabri Yaakob mengingatkan kerajaan akan mengambil tindakan tegas terhadap individu yang gagal mematuhi SOP ditetapkan, termasuk kesalahan rentas negeri.

Ujarnya, kelonggaran selama tiga hari diberikan kerajaan kepada rakyat sejak Rabu lalu sudah mencukupi dan Polis Diraja Malaysia (PDRM) tidak akan berkompromi melibatkan kesalahan SOP.
Orang ramai yang masih keliru dengan SOP boleh mengunjungi laman sesawang Majlis Keselamatan Negara atau hubungi hotline setiap agensi atau kementerian berkaitan. – K! ONLINE


Zon bebas cukai Rantau Panjang kembali sepi
Oleh YATIMIN ABDULLAH

16 Januari 2021, 6:40 pm
RANTAU PANJANG – Belum pun dapat menarik nafas lega selepas kejadian banjir, peniaga di zon bebas cukai Rantau Panjang di sini terpaksa berehat sekali lagi selepas Perintah Kawalan Pergerakan (PKP) dilaksanakan bermula hari ini.
Pada 7 Januari lalu, zon bebas cukai itu terpaksa ditutup selepas ditenggelami banjir ekoran limpahan air Sungai Golok.
Bagaimanapun, zon bebas cukai itu kembali beroperasi tiga hari kemudian selepas berehat selama empat hari.
Pengerusi Persatuan Perniagaan Melayu Rantau Panjang, Ramli Abdullah berkata, PKP merupakan ujian kali kedua yang terpaksa ditempuh oleh peniaga-peniaga di sini dalam tempoh sebulan.
Menurutnya, situasi itu meninggalkan kesan yang amat perit oleh para peniaga di zon bebas cukai Rantau Panjang.
“Hal ini kerana, urus niaga di zon bebas cukai merupakan sumber rezeki utama untuk menyara keluarga

“Kami baru sahaja hendak bernafas selepas banjir surut pada 10 Januari lalu, kini PKP pula dilaksanakan untuk tempoh dua minggu,” ujarnya.
Ramli memberitahu, bagaimanapun, mereka reda dengan ujian itu dan berharap penularan wabak Covid-19 di Kelantan dapat dikurangkan selepas pelaksanaan PKP.
Tinjauan Kosmo! hari ini mendapati, zon bebas cukai yang sebelum ini sibuk dengan urusan jual beli bertukar sepi selepas semua premis perniagaan ditutup. – K! ONLINE


Kes baharu melebihi 4,000
Oleh SITI A'ISYAH SUKAIMI

16 Januari 2021, 6:54 pm
PUTRAJAYA – Pecah rekod sekali lagi apabila kes harian hari ini mencecah angka melebihi 4,000 dengan 4,029 kes dilaporkan menjadikan jumlah kes positif Covid-19 sebanyak 155,095 kes.
Ketua Pengarah Kesihatan, Tan Sri Dr. Noor Hisham Abdullah berkata, jumlah kes aktif dengan kebolehjangkitan Covid-19 pula mencatatkan sebanyak 37,126 kes.
Menurutnya, daripada jumlah tersebut, sebanyak lapan kes import mendapat jangkitan dari luar negara manakala, sebanyak 4,021 kes penularan tempatan.
“Terdapat lapan lagi kes kematian Covid-19 dilaporkan dan jumlah kes kematian di negara merekodkan sebanyak 594 kes.
“Kes sembuh pula mencatatkan sebanyak 2,148 kes dan jumlah kumulatif kes pulih sepenuhnya daripada Covid-19 sebanyak 117,375 kes,” katanya dalam satu kenyataan akhbar di sini hari ini.
Beliau berkata, sebanyak 209 kes positif sedang dirawat di Unit Rawatan Rapi dengan 79 kes memerlukan bantuan pernafasan. – K! ONLINE


[KEMASKINI] Jawatankuasa Teknikal Pengurusan Darurat ditubuhkan
Oleh NOR IDAYU BOSRO

16 Januari 2021, 5:37 pm
PUTRAJAYA – Sidang Darurat Majlis Keselamatan Negara (MKN) hari ini bersetuju menubuhkan sebuah Jawatankuasa Teknikal Pengurusan Darurat bagi memastikan pengurusan darurat di seluruh negara berjalan lancar.
Jawatankuasa itu dibentuk selepas Pengisytiharan Proklamasi Darurat oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada 12 Januari lalu.
Perdana Menteri, Tan Sri Muhyiddin Yassin berkata, jawatankuasa teknikal itu antara lain akan bertanggungjawab untuk memantau isu-isu berkaitan pelaksanaan dan pengurusan darurat selain meneliti dan mengkaji isu-isu berbangkit berkaitan darurat serta mengesyorkan cadangan penyelesaian.
“Jawatankuasa teknikal ini juga bertanggungjawab menyelaras pengurusan darurat bersama pihak yang berkaitan di peringkat persekutuan dan negeri.
“Selain itu, jawatankuasa ini akan mengetuai pemantauan dan naziran penguatkuasaan undang-undang berkaitan darurat di semua peringkat,” katanya menerusi kenyataan di Facebook rasminya hari ini.
Muhyiddin terdahulu mempengerusikan Sidang Darurat MKN yang diadakan secara sidang video bersama Menteri-Menteri Besar dan Ketua-ketua Menteri di Bangunan Perdana Putra di sini.

Sidang Darurat bagi membincangkan hala tuju pengurusan darurat di peringkat persekutuan dan negeri itu diadakan buat pertama kali selepas Pengisytiharan Proklamasi Darurat.
Setiap ahli mesyuarat yang hadir diasingkan di beberapa bilik di tingkat berlainan di bangunan berkenaan.
Sementara itu, Muhyiddin berkata, jawatankuasa itu akan dipengerusikan bersama Menteri di Jabatan Perdana Menteri (Undang-Undang), Datuk Takiyuddin Hassan dan Ketua Setiausaha Negara, Tan Sri Mohd. Zuki Ali. – K! ONLINE


20 keluarga masih di PPS, rumah ditenggelami banjir termenung
Oleh FARAHWAHIDA AHMAD

16 Januari 2021, 5:28 pm
SEGAMAT – Seramai 76 mangsa banjir terdiri daripada 20 keluarga dari Kampung Seberang Batu Badak di sini masih ditempatkan di Pusat Pemindahan Sementara (PPS) di sini ekoran rumah mereka masih ditenggelami air banjir termenung.
Menurut salah seorang mangsa banjir, Fendy Iskandar, 20, selain kawasan rumah dilanda banjir selut kini mereka berdepan pula masalah banjir termenung sejak tiga minggu lalu.
“Hujan lebat luar biasa sudah berkurangan sejak beberapa hari lalu di sini namun air kekal bergenang di sekitar rumah.
“Air banjir termenung sedalam 0.3 meter masih ada, tak tahulah akan ambil masa berapa lama nak surut, kami dah tiga minggu di PPS, harap cepatlah air surut,”katanya ketika ditemui di sini.
Menceritakan pengalaman berdepan banjir pada tahun 2006 dan 2011, Fendy berkata, penduduk kampung terpaksa membersihkan selut sebanyak 10 kali sebelum air benar-benar kering.
Sementara itu, seorang lagi mangsa banjir, Maheran Adon, 78, dia masih bimbang kerana air masih bertakung di halaman dan belakang rumah.

“Saya sudah bersihkan bahagian dalam rumah selepas air surut sejak beberapa hari lalu tetapi pagi ini air banjir masih bertakung.
“Keadaan cuaca tak menentu saya bimbang juga takut air naik lagi,” katanya.
Dalam pada itu, Pengerusi Jawatankuasa Kesihatan dan Alam Sekitar, R. Vidyananthan berkata, sehingga kini seramai 93 mangsa banjir masih ditempatkan di PPS seluruh negeri ini.
Katanya, mereka terdiri daripada 23 keluarga yang masih terjejas membabitkan daerah Segamat dan Batu Pahat. – K! ONLINE


Empat ADUN Terengganu dikenalpasti kontak rapat pesakit Covid-19
Oleh MOHD AZLI ADLAN

16 Januari 2021, 5:55 pm
KUALA TERENGGANU – Empat Ahli Dewan Undangan Negeri (ADUN) Terengganu termasuk tiga Exco kerajaan negeri diarah menjalani kuarantin di rumah selepas menjadi kontak rapat seorang individu disahkan positif Covid-19.
Mereka ialah Pengerusi Jawatankuasa Kerajaan Tempatan, Perumahan, Kesihatan dan Alam Sekitar, Dr. Alias Razak, Pengerusi Jawatankuasa Pelancongan, Kebudayaan dan Teknologi Digital, Ariffin Deraman dan Pengerusi Jawatankuasa Pembangunan Belia, Sukan dan Badan Bukan Kerajaan, Wan Sukairi Wan Abdullah.
Seorang lagi yang terlibat ialah ADUN Tepoh, Hishamuddin Abdul Karim yang juga Timbalan Pengerusi Jawatankuasa Pembangunan Belia, Sukan dan Badan Bukan Kerajaan Terengganu.
Alias berkata, beliau bersama Wan Sukairi dan Hishamuddin telah menjalani ujian saringan Covid-19 pada kelmarin manakala Ariffin pula pada semalam.
Beliau berkata, mereka berempat telah dikenalpasti sebagai kontak rapat seorang kakitangan kerajaan negeri di Wisma Darul Iman di sini yang disahkan Covid-19 baru-baru ini.
“Kami kini menjalani kuarantin di dalam rumah masing-masing sementara menunggu keputusan saringan keluar pada masa terdekat.

“Semua program melibatkan saya dan (ADUN terlibat) lain-lain pada masa terdekat telah dibatalkan. Rakyat negeri ini dinasihatkan agar sentiasa berjaga-jaga dan sebolehnya elak keluar rumah kecuali hal penting,” katanya. – K! ONLINE


Seorang maut, dua cedera kilang meletup
Oleh KHAIRUL MOHD. ALI

16 Januari 2021, 6:31 pm
JOHOR BAHRU – Seorang jurukimpal maut manakala dua rakannya cedera selepas terlibat dalam kejadian letupan di sebuah kilang di Kawasan Perindustrian Tanjung Langsat, di sini hari ini.
Dalam kejadian pada pukul 2.30 petang itu, mangsa yang maut ialah Wilson Anak Bangau, 45, manakala Bonsi Anak Buli, 42, cedera patah kaki serta Muhamad Syafiq Abdul Rahman, 23, mengalami kecederaan melecur.
Timbalan Pengarah Jabatan Bomba dan Penyelamat Malaysia (JBPM) Johor, Pauzan Ahmad berkata, kejadian itu dilaporkan berlaku pada pukul 2.41 petang.
Jelasnya, sehubungan itu seramai 42 anggota beserta empat jentera dari Balai Bomba dan Penyelamat Pasir Gudang dan Larkin dikejar ke lokasi kejadian.
“Letupan itu dipercayai berlaku ketika ketiga-tiga pekerja berkenaan sedang melakukan kerja kimpalan di bahagian bumbung sebuah tangki simpanan ‘crude glycerin’ dengan ketinggian kira-kira 15 meter.
“Akibat letupan itu, dua pekerja terjatuh menyebabkan seorang maut dan seorang lagi mengalami kecederaan patah kaki dan melecur manakala seorang lagi mangsa cedera akibat melecur di muka” katanya kepada pemberita ketika ditemui di kilang berkenaan, di sini hari ini.

Pauzan turut memberitahu tangki simpanan berkenaan menyimpan sebanyak 800 tan crude glycerin.
Crude glycerin adalah bahan yang terhasil daripada proses biodiesel minyak kelapa sawit yang telah digunakan.
Tambah Pauzan, dua mangsa yang cedera telah dibawa ke Hospital Sultan Ismail untuk mendapatkan rawatan manakala mangsa yang maut diserah kepada polis untuk tindakan lanjut.
“Punca kematian mangsa bagaimanapun masih dalam siasatan sama ada mangsa maut akibat letupan atau terjatuh daripada tempat tinggi.
“Letupan itu bagaimanapun tidak mengakibatkan sebarang kebakaran terhadap kilang yang memproses produk kelapa sawit berkenaan,” ujarnya.
Jelas Pauzan lagi, anggaran kerugian masih dalam siasatan manakala operasi berkenaan ditamatkan pada pukul 4.26 petang. – K! ONLINE


Lebih 4,000 kenderaan diperiksa di Tanjung Malim
Oleh ASLIZA MUSA

16 Januari 2021, 6:19 pm
TANJUNG MALIM – Lebih 4,000 kenderaan diperiksa menerusi empat sekatan jalan raya (SJR) di daerah Muallim sepanjang tiga hari Perintah Kawalan Pergerakan Bersyarat (PKPB) dilaksanakan di negeri ini.
Ketua Polis Daerah Muallim, Superintendan Sulizmie Affendy Sulaiman berkata, dalam tempoh itu juga lebih 4,000 individu diperiksa dan antara mereka ada yang diarahkan untuk berpatah balik setelah dinasihatkan oleh pihak polis.
Katanya, empat lokasi SJR itu membabitkan Kilometer 126 Taman Universiti, Tanjung Malim; Jambatan Sungai Bernam, Behrang Stesen; Plaza Tol Behrang dan Slim River.
“Tujuan sekatan raya dijalankan adalah untuk mengawal pergerakan kenderaan masuk ke daerah tertentu tambahan lagi di Muallim ini kita bersempadan dengan Selangor yang dikenakan Perintah Kawalan Pergerakan (PKP).
“Kira-kira 4,000 kenderaan telah diperiksa dalam SJR yang diadakan setakat ini dan ada yang diarahkan untuk berpatah balik setelah dinasihatkan pihak polis,” katanya di sini hari ini.
Menurut beliau, sepanjang dua minggu PKPB dilaksanakan, lebih 100 pegawai dan anggota ditugaskan bagi menjalankan penugasan Op Covid-19 di daerah Muallim.

Katanya, daripada jumlah itu 80 anggota bertugas di empat SJR manakala 20 anggota lain akan melakukan rondaan termasuk di premis makanan, pasar raya dan tempat tumpuan ramai bagi memastikan mereka mematuhi prosedur operasi standard (SOP) PKPB.
“Pihak polis akan mengambil tindakan tegas dan tidak berkompromi ke atas mana-mana pihak yang gagal mematuhi SOP PKPB terutama berkaitan rentas negeri bermula hari ini.
“Bagi mereka yang perlu merentasi negeri, dinasihatkan untuk mendapatkan surat kelulusan terlebih dahulu. Sekiranya tiada alasan atau surat kebenaran, kompaun dikenakan di bawah Peraturan-Peraturan Pencegahan dan Pengawalan Penyakit Berjangkit 2020,” katanya.
Sementara itu, mengulas tindakan sepanjang tiga hari tempoh ‘kelonggaran’ yang berakhir semalam, beliau berkata, tiada kompaun dikeluarkan dan kadar pematuhan masyarakat terutama di sempadan negeri didapati pada tahap baik.


Batal nikah gara-gara lupa bawa mas kahwin
Oleh KOSMO!

16 Januari 2021, 6:03 pm
JAKARTA – Impian sepasang kekasih di Jawa Barat untuk mendirikan rumah tangga tidak kesampaian gara-gara pengantin lelaki terlupa membawa mas kahwin.
Menurut laporan Suara.com hari ini, video pasangan pengantin dari Bandar Bekasi itu tular di akaun Facebook Official Trans7 sejak kelmarin.
Menurut persetujuan kedua-dua belah pihak, pengantin lelaki berjanji membawa mas kahwin berupa emas seberat 10 gram dan sejumlah wang tunai.
Namun ketika pasangan itu sudah bersiap sedia di hadapan jurunikah, dua perkara itu tidak disertakan sekali.
“Lelaki ini berjanji memberikan mas kahwin berupa emas seberat 10 gram kepada bakal isterinya. Sekarang kami sudah malu jadi batalkan sahaja pernikahan ini,” kata Tinggal, bapa pengantin perempuan.
Pengantin perempuan yang dikenali sebagai Dewi pula hanya menurut arahan keluarganya dan setuju pernikahan tidak diteruskan.

“Tidak mengapa, batalkan sahaja,” katanya.
Kekecohan yang timbul akibat pertengkaran dua buah keluarga itu berjaya dileraikan apabila pihak polis tiba di lokasi perkahwinan. – Agensi


Mohamed Salleh profesional, konservatif – Sri Ram
Oleh NORLIZAH ABAS

16 Januari 2021, 5:17 pm
KUALA LUMPUR – Peguam berpengalaman, Datuk Seri Gopal Sri Ram menyifatkan kematian bekas Ketua Hakim Negara, Tun Dr. Mohamed Salleh Abas meninggalkan ruang `vakum’ yang sangat luas dalam profesion perundangan negara.
Menurut beliau, Mohamed Salleh bertugas secara profesional ketika berjawatan Peguam Cara Negara di Jabatan Peguam Negara (AGC) yang mana ketika itu tiada ahli politik yang berani mempengaruhi pegawai-pegawai di jabatan tersebut.
Sri Ram yang juga bekas Hakim Mahkamah Persekutuan menjelaskan, Mohamed Salleh merupakan hakim yang sangat konservatif apabila berhadapan dengan isu-isu yang melibatkan kebebasan diri dan kebebasan bersuara.
“Setakat yang saya ingat, beliau selalu melindungi Badan Eksekutif daripada dicabar oleh orang awam,” ujarnya ketika diminta mengulas berita kematian bekas Ketua Hakim Negara tersebut.
Menurut peguam kanan itu, penghakiman Mohamed Salleh dalam kes Kerajaan Malaysia melawan Lim Kit Siang semakin mewujudkan masalah besar kepada orang awam yang berhajat untuk mencabar keperlembagaan tindakan pihak Eksekutif.
Ujar Sri Ram, bekas Ketua Hakim Negara itu kemudian menceburkan diri dalam bidang guaman dan kehebatan beliau turut terserlah.

Katanya, beliau berpeluang berhujah menentang Mohamed Salleh dalam kes jenayah dan sivil yang diwakilinya dan menyifatkan bekas Ketua Hakim Negara itu seorang peguam yang cemerlang.
Sementara itu, Persatuan Pegawai-Pegawai Perkhidmatan Kehakiman dan Perundangan (JALSOA) merakam penghargaan terhadap jasa dan keprihatinan Mohamed Salleh ketika memperjuangkan kebajikan pegawai-pegawainya selaku pengasas dan Presiden pertamanya pada tahun 1964.
Peguam Cara Negara, Datuk Abdul Razak Musa yang kini Presiden JALSOA berkata, persatuan itu yang memasuki Tahun Ke-57 masih berfungsi sebagai forum mengeratkan silaturrahim dan perbincangan antara pegawai-pegawai mahkamah dan AGC. – K!ONLINE


Diarah bekerja walaupun 100 pekerja positif Covid-19
Oleh LUQMAN RIDHWAN MOHAMED NOR

16 Januari 2021, 6:16 pm
PETALING JAYA – Pekerja kilang milik sebuah syarikat di Taman Industri Integrasi Rawang didakwa untuk terus hadir bekerja seperti biasa walaupun lebih 100 pekerjanya didakwa positif wabak Covid-19 sejak 5 Januari lalu.
Satu sumber mendakwa, kilang tersebut mempunyai hampir 1,000 orang pekerja dan baki mereka yang masih sihat perlu hadir bekerja seperti biasa.
“Syarikat enggan menghentikan operasi biarpun lebih 100 pekerja sudah diangkut Kementerian Kesihatan (KKM) ke Pusat Kuarantin dan Rawatan Covid-19 Berisiko Rendah MAEPS (PKRC), Serdang.
“Kami sangat takut. Ada daripada kes pada mulanya keputusan calitan negatif namun tiba-tiba demam, sebelum didapati positif wabak itu,” dakwanya kepada Kosmo! di sini hari ini.
Mengulas lanjut, sumber itu mendakwa, masih ramai dalam kalangan pekerja tempatan yang tidak melakukan ujian calitan kerana tidak mahu dipotong gaji.
“Jika ada pekerja yang membuat ujian calitan, syarikat akan tanggung tapi gaji pekerja akan dipotong kemudiannya,” dakwanya.

Dakwanya, arahan bekerja dari rumah sebanyak 30 peratus juga hanya diguna pakai bagi yang berjawatan penolong pengurus ke atas sahaja manakala lain-lain perlu hadir seperti biasa.
Pada masa sama, dakwanya, pihak syarikat juga tidak menggunakan khidmat profesional untuk membuat kerja-kerja sanitasi.
Sebaliknya, dia memberitahu, syarikat hanya mengarahkan pekerjanya membeli peralatan sanitasi dan melakukannya sendiri.
“Di Rawang, syarikat ini mempunyai tiga premis kilang dan sebuah gudang. Kesemuanya mempunyai kes positif Covid-19,” dakwanya.
Ahmad berkata, pekerja dimaklumkan kilang itu ditutup selama dua hari bermula semalam bagi kerja-kerja sanitasi manakala produksi dihentikan hari ini, namun akan kembali beroperasi esok.
Isu itu dimuat naik di laman Facebook oleh seorang pengguna dengan nama Shahril MunkeyInc yang memuat naik video dan gambar lokasi asrama pekerja kilang berkenaan di Taman Industri Integrasi Rawang.
Dia mempersoalkan mengapa pihak berkuasa masih belum menutup kawasan kilang tersebut walaupun sudah ramai pekerjanya disahkan positif Covid-19.
Menurutnya, sebanyak enam bas telah digunakan untuk mengangkut pekerja kilang tersebut sejak tiga hari lalu.
“Kasihan kawan-kawan saya ke kilang itu macam tunggu giliran nak mati sahaja. Kalau tak kena, selamatlah. Kalau kena, kena angkutlah jawabnya.
“Kan berita dah masuk, Kluster Taman Integrasi pun sudah ada. Apa lagi nak? Nak jadi macam Top Glovekah?” katanya.
Sementara itu, Ketua Polis Daerah Gombak, Asisten Komisioner Arifai Tarawe berkata, semua yang didapati positif telah dibawa ke Pusat Kuarantin Dan Rawatan Covid-19 Taman Ekspo Pertanian Malaysia Serdang sejak empat hari lalu.
“Justeru, tiada keperluan untuk menutup kilang tersebut selagi mana tiada arahan sedemikian dikeluarkan oleh Kementerian Kesihatan,” katanya.
Menurut Arifai, pekerja positif Covid-19 tersebut merupakan sebahagian daripada Kluster Taman Integrasi yang diumumkan baru-baru ini oleh Ketua Pengarah Kesihatan, Tan Sri Dr. Noor Hisham Abdullah.
Dalam pada itu, jurucakap syarikat itu menafikan hantaran di laman Facebook berkenaan dan enggan mengulas lanjut mengenai isu tersebut. – K! ONLINE


Mujur kad jemputan tak edar lagi
Oleh MUHAMMAD ZIKRI

16 Januari 2021, 5:34 pm
PONTIAN – Hasrat melihat satu-satunya anak lelaki diraikan pada majlis menyambut menantu atau ‘ngudoh’ bagi masyarakat Jawa pada hari ini terpaksa ditangguhkan berikutan pelaksanaan Perintah Kawalan Pergerakan ( PKP).
Menurut Rabu Wagio, 57, majlis yang dirancang diadakan di Kampung Parit Dato Onn di sini bagi meraikan anaknya, Mohd. Zul Arif, 25 dan pasangannya, Nor Hamiza Atilah Haslani, 23, yang bernikah pada minggu lalu.
Katanya, dia bersama isterinya, Arbaniah Ibrahim, 56, telah membuat sedikit persediaan seperti menyediakan cenderamata atau ‘goodies’ untuk diberikan kepada jemputan yang dianggarkan seramai 500 orang.
“Majlis yang diadakan pun secara kecil-kecil dengan jemputan dikalangan penduduk kampung, rakan-rakan sekerja, ahli keluarga disebelah isteri serta besan dan rakan-rakan persekolahan lalu.
“Terkilan juga kerana majlis yang dirancang terpaksa ditangguhkan disebabkan PKP tetapi perbelanjaan untuk memasak belum dibeli kerana menunggu pengumuman daripada pihak kerajaan,” katanya di sini.
Rabu yang juga Pengerusi Surau Kampung Parit Dato Onn menambah, anaknya Mohd. Zul Arif merupakan anak ketiga daripada lima adik bertugas di Jabatan Pengangkutan Jalan ( JPJ ) Johor di Johor Bahru.

“Mujur kad jemputan juga tidak diedarkan sepenuhnya cuma pemakluman sahaja kepada ahli keluarga dan rakan-rakan terdekat kerana melihat kepada keadaan penularan Covid-19 yang semakin meningkat,” jelasnya. – K! ONLINE


Mayat tanpa identiti masih belum dituntut keluarga
Oleh ROSLIZA MOHAMED

16 Januari 2021, 5:32 pm
BACHOK – Mayat yang lengkap berpakaian seperti pekerja pelantar minyak ditemui di pesisir Pantai Sri Telong di sini dua hari lalu masih belum lagi dituntut oleh ahli keluarganya.
Ketua Polis Daerah Bachok, Deputi Superintendan Samsulmuddin Sulaiman berkata, mayat itu kini berada di Jabatan Forensik, Hospital Raja Perempuan Zainab II (HRPZ II), Kota Bharu.
“Selain itu, mayat tersebut juga belum dapat dikenal pasti identitinya meskipun sudah dua hari ia ditemui.
“Hasil pemeriksaan pihak forensik mendapati, mangsa dipercayai meninggal dunia lebih daripada seminggu lalu berdasarkan keadaan mayat yang sudah tinggal tengkorak,” katanya ketika dihubungi Kosmo! hari ini.
Menurut Samsulmuddin, berdasarkan maklumat, tiada laporan mengenai kehilangan pekerja pelantar minyak dan siasatan lanjut sedang dijalankan.
“Kita juga meminta kerjasama orang ramai yang kehilangan ahli keluarga mereka supaya tampil membuat laporan di balai polis berdekatan,” katanya.

Kosmo! Online Khamis lalu melaporkan, seorang penduduk yang sedang mencari pelampung untuk menjala ikan terkejut selepas melihat mayat yang tidak diketahui identiti ditemui terdampar di pesisir Pantai Sri Telong dekat Kampung Aur di sini.
Mayat yang lengkap memakai pakaian uniform pelantar minyakbberwarna oren ditemui sudah tinggal tulang dan tengkorak kira-kira pukul 8.15 pagi. – K! ONLINE


Hendrawan akui aksi Tien Chen lebih baik
Oleh MUHAMMAD HELMEE RAMLI

16 Januari 2021, 3:20 pm
LANGKAH perseorangan lelaki No. 1 negara, Lee Zii Jia pada kejohanan badminton Terbuka Thailand di Bangkok tersekat di suku akhir selepas tewas 17-21, 15-21 kepada pemain Taiwan, Chou Tien Chen semalam.
Pada aksi suku akhir itu, Zii Jia yang merupakan pemain No. 10 dunia gagal menyekat kemaraan Tien Chen selepas pilihan kedua kejohanan itu menampilkan corak permainan lebih tangkas.
Ketua jurulatih perseorangan lelaki negara, Hendrawan akur dengan kekalahan tersebut selain mengakui Tien Chen menampilkan lebih banyak variasi dalam permainannya.
“Kita harus akui dan terima kekalahan ini dengan hati terbuka. Saya percaya Tien Chen menampilkan aksi lebih baik selain mengambil kesempatan atas pergerakan bulu tangkis yang perlahan.
“Selain itu, dia (Tien Chen) seolah-olah tidak takut dengan serangan-serangan yang dilakukan Zii Jia sehingga mampu mengawal permainan dengan baik,” katanya ketika dihubungi Kosmo! semalam.
Hendrawan juga tidak menafikan Tien Chen yang juga pemain No. 2 dunia menerapkan corak permainan lebih laju terutamanya di depan jaring sehingga memerangkap Zii Jia.

“Pada pemerhatian saya, pukulan yang dilakukan Tien Chen lebih baik dan dia bermain dengan sangat pantas. Selain itu, dia turut menguasai permainan di depan jaring.
“Kita jadikan kekalahan ini sebagai pengajaran dan akan perbaiki kelemahan yang ada menjelang kejohanan seterusnya yang akan berlangsung minggu depan,” ujarnya.
Selain Zii Jia, beberapa wakil negara seperti beregu campuran profesional, Chan Peng Soon-Goh Liu Ying dan beregu lelaki, Goh Sze Fei-Nur Izzuddin Rumsani turut tersingkir daripada kejohanan itu.


Ragini tidak sabar lonjak Kelantan FC
Oleh MUHAMAD ARDIE PUTRA SUHAIMI

16 Januari 2021, 3:00 pm
PENANTIAN pasukan Kelantan FC untuk mendapatkan ‘DNA’ Itali akhirnya tercapai selepas ketua jurulatih baharu, Marco Ragini melaporkan diri buat pertama kali di Kota Bharu malam kelmarin.
Perkara tersebut disahkan oleh pemilik Kelantan FC, Norizam Tukiman yang menyambut kehadiran Ragini bersama barisan kejurulatihan termasuk pembantu jurulatih dari Sepanyol, jurulatih kecergasan (Sepanyol) dan jurulatih penjaga gol (Itali).
Kata Norizam yang lebih mesra dengan gelaran Zamsaham, Ragini mahu perbincangan segera dilakukan bersama barisan kejurulatihan dan pegawai The Red Warriors meskipun baru sahaja tiba ke bumi Kelantan.
“Alhamdulillah, semua barisan kejurulatihan yang diketuai oleh Marco Ragini sudah sampai di Kelantan. Pemain import sahaja yang belum sampai lagi.
“Kami terus melakukan perbincangan walaupun saya mengarahkan mereka berehat. Ragini berkata, dia terbang sejauh 12,000 kilometer bukan untuk bercuti.
“Ragini sangat bersungguh untuk mencapai misi dan visi Kelantan FC,” kata Zamsaham dalam kenyataan di laman Facebooknya.

Sebagai rekod, Ragini yang berusia 54 tahun memiliki Lesen Kejurulatihan Pro yang diiktiraf oleh Kesatuan Bola Sepak Eropah (UEFA) dan memiliki pengalaman selaku pelatih kejurulatihan bersama Persatuan Bola Sepak Itali.
Malah, Ragini juga pernah bergelar ketua jurulatih ketika membimbing pasukan Dainava di Lithuania, FC Locarno (Switzerland), Dolny Kubin (Slovakia), Ujana (Congo), Garden City (Nigeria) dan FC Ulaanbaatar (Mongolia).


Maut selepas tercampak keluar daripada kereta
Oleh KOSMO!

16 Januari 2021, 3:18 pm
SEBERANG PERAI – Seorang pekerja kilang maut selepas kereta yang dipandunya terbabas dalam satu nahas jalan raya berhampiran sebuah stesen minyak di Jalan Tun Hussein Onn menghala ke Seberang Jaya di sini hari ini.
Dalam kejadian kira-kira pukul 8.40 pagi itu, mangsa, Muhammad Juffri Aidil Jamaluddin, 23, dikatakan turut tercampak keluar daripada kereta jenis Perodua Myvi berwarna kelabu itu dan meninggal dunia di tempat kejadian dipercayai akibat cedera parah.
Ketua Polis Daerah Seberang Perai Tengah, Asisten Komisioner Shafee Abd. Samad berkata, semakan daripada televisyen litar tertutup (CCTV) di stesen minyak berkenaan mendapati, kereta yang dipandu mangsa terbabas sendiri sebelum terbalik beberapa kali sebelum mangsa tercampak keluar.
Katanya, ketika pasukan penyiasat sampai ke lokasi kejadian, kereta tersebut berada dalam keadaan melintang di atas laluan keluar stesen minyak berkenaan.
“Siasatan juga mendapati, ketika kejadian, cuaca baik dan jalan berada dalam keadaan lurus, rata dan berturap selain tiada kesan brek,” katanya kepada pemberita, hari ini.
Beliau berkata, akibat kemalangan itu, kereta mangsa remuk di bahagian hadapan, atas, kiri dan kanan.

“Mayat mangsa juga telah dibawa ke Hospital Seberang Jaya untuk bedah siasat bagi mengesahkan punca sebenar kematiannya.
“Buat masa ini, kes tersebut disiasat di bawah Seksyen 41(1) Akta Pengangkutan Jalan (APJ) 1987,” ujar beliau. – K! ONLINE


Empat ditahan kes pecah masuk pusat kecantikan
Oleh ZULKIFLI MANZOR

16 Januari 2021, 3:43 pm
PETALING JAYA – Empat individu termasuk seorang wanita ditahan polis kerana yang disyaki terlibat dalam kes pecah masuk spa dan pusat kecantikan di Sri Hartamas pada 2 Januari lalu.
Ketua Polis Daerah Brickfields Asisten Komisioner Anuar Omar berkata, polis menerima laporan daripada pemilik premis berusia 32 tahun berhubung kejadian yang membabitkan kerugian lebih RM32,700 itu pada 2 Januari lalu.
“Antara barang dilaporkan hilang tiga kotak peralatan barangan elektrikal jenama BOSCH dianggar bernilai RM2700 dan tiga kotak barangan suntikan vitamin kesihatan bernilai RM30,000.
“Bahagian Siasatan Jenayah Ibu Pejabat Polis Daerah (IPD) Brickfields menjalankan siasatan dan menahan kesemua suspek di lokasi berasingan,” katanya dalam satu kenyataan hari ini.
Anuar berkata, tangkapan pertama membabitkan seorang lelaki berusia 38 tahun di Damansara pada pukul 5.30 petang, 8 Januari lalu.
Menurut beliau, polis seterusnya menahan seorang lelaki berusia 35 tahun di Pekan Ayer Hitam, Kedah pada pukul 6.53 pagi, 9 Januari lalu.

Tambah beliau, polis kemudian menahan seorang wanita berusia 33 tahun di Setapak, pada pukul 12.10 tengah malam Jumaat.
Kata beliau, pada pukul 5.44 pagi hari sama, polis menahan seorang lagi lelaki berusia 46 tahun di Jalan Gombak.
Menurut beliau, suspek lelaki berusia 35 tahun mengaku terlibat dan telah dituduh di mahkamah pada 15 Januari lalu di atas kesalahan menyimpan barang curi.
Kata beliau, suspek lelaki yang ditahan di Jalan Gombak dan suspek wanita namun tidak mengaku terlibat dengan kes itu
Bagaimanapun, katanya, suspek wanita mengaku barang-barang yang dirampas daripadanya adalah hasil kegiatan jenayah pecah kedai yang dilakukan oleh teman lelakinya yang masih bebas.
“Suspek berusia 46 tahun pula mengaku barang yang dirampas hasil kegiatan jenayah pecah kedai yang dilakukan dua lelaki dikenali sebagai Ah Tiong dan Ah Boon.
“Dia dan suspek wanita direman di bawah peruntukan Seksyen 117 Kanun Prosedur Jenayah pada 15 hingga 18 Januari 2021,” katanya. – K! ONLINE


Jangan terburu-buru keluarkan kenyataan, semak dahulu – Stuart
Oleh MUHAMAD ARDIE PUTRA SUHAIMI

16 Januari 2021, 3:05 pm
PERSATUAN Bola Sepak Malaysia (FAM) menafikan bahawa pasukan Kelantan FC bakal dipotong tiga mata sekiranya gagal melunaskan tunggakan gaji 11 pemainnya mengikut tempoh yang ditetapkan.
Setiausaha Agung FAM, Stuart Ramalingam turut membidas pemilik Kelantan FC, Norizam Tukiman kerana membuat tohmahan ke atas badan induk bola sepak negara tanpa memeriksa ketepatan laporan yang disiarkan media.
Menerusi temu bual yang dikeluarkan FAM, Stuart mengelak untuk menjawab soalan mengenai pemotongan mata itu supaya tidak mengeruhkan keadaan antara Persatuan Bola Sepak Kelantan (KAFA) dan Kelantan FC.
“FAM ingin mengingatkan pemilik Kelantan FC, Norizam Tukiman atau lebih dikenali sebagai ZamSaham agar tidak terburu-buru dalam mengeluarkan sebarang kenyataan di media sosial tanpa memeriksa ketepatan fakta tersebut terlebih dahulu.
“Kemudian cuba menyerang FAM dengan mengaitkan pula isu-isu yang tiada kena mengena dalam hal ini.
“Perkara seperti ini boleh dielakkan daripada berlaku jika Norizam menghubungi saya untuk mendapatkan penjelasan atau pengesahan,” kata Stuart dalam satu kenyataan semalam.

Sebagai rekod, Jawatankuasa Status FAM menerusi pengerusinya, Mohd. Joehari Ayub mengesahkan bahawa KAFA perlu melangsaikan tunggakan 11 bekas pemainnya yang keseluruhan berjumlah RM187,778.92 pada Rabu lalu.
Namun, Norizam beranggapan tunggakan gaji tersebut diarahkan kepadanya memandangkan proses penswastaan kelab sudah berlaku.
“KAFA dah jelaskan, baki hutang mereka akan bayar. Kelantan FC sudah mahu fokus ke depan. FAM pula sepatutnya membantu penswastaan.
“Bukannya awal-awal sudah cerita mahu tolak tiga mata, kemudian tanpa sebarang pertanyaan kepada kelab dan KAFA terlebih dahulu. Mohon FAM, biar lebih bijak daripada biasa,” kata Norizam menerusi Facebook peribadinya.


Jawatankuasa Teknikal Pengurusan Darurat ditubuhkan -PM
Oleh NOR IDAYU BOSRO

16 Januari 2021, 5:12 pm
PUTRAJAYA – Sidang Darurat Majlis Kesematan Negara (MKN) bersetuju menubuhkan sebuah Jawatankuasa Teknikal Pengurusan Darurat.
Perdana Menteri, Tan Sri Muhyiddin Yassin berkata, jawatankuasa itu akan dipengerusikan bersama Menteri di Jabatan Menteri (Undang-Undang) dan Ketua Setiausaha Negara, Tan Sri Mohd. Zuki Ali.
Beliau berkata jawatankuasa teknikal itu antara lain akan bertanggungjawab untuk memantau isu-isu berkaitan pelaksanaan dan pengurusan darurat. -K! ONLINE


Dua premis hiburan diarah tutup, sembilan pengunjung dikompaun
Oleh SHAMSUL KAMAL AMARUDIN

16 Januari 2021, 3:25 pm
LUMUT – Dua premis hiburan di Sitiawan dekat sini diarah tutup manakala sembilan pengunjungnya dikompaun apabila gagal mematuhi prosedur operasi standard (SOP) ditetapkan mengikut Perintah Kawalan Pergerakan Bersyarat (PKPB).
Tindakan itu dibuat dalam serbuan yang dilakukan sepasukan Team Task Force Pematuhan SOP PKPB Balai Polis Sitiawan selepas membuat pemantauan di dua pusat hiburan di sekitar Sitiawan antara pukul 9 malam hingga 12 tengah malam tadi.
Ketua Polis Daerah Manjung, Asisten Komisioner Nor Omar Sappi berkata, hasil pemeriksaan mendapati dua lelaki penjaga premis itu telah melakukan kesalahan di bawah Peraturan 3 Peraturan-peraturan Pencegahan dan Pengawalan Penyakit Berjangkit 2020.
Katanya, sembilan pelanggannya pula didapati melakukan kesalahan di bawah Peraturan 12 peraturan sama.
“Semua mereka terdiri daripada sembilan lelaki dan dua wanita berusia antara 25 hingga 30 tahun didapati
telah melanggar SOP PKPB.
“Ia melibatkan perbuatan tidak melakukan penjarakan sosial, tidak memakai pelitup mula, tiada sanitasi serta melakukan 3S iaitu berada di kawasan sesak, sempit dan sembang dekat,” katanya.

Menurut Nor Omar, berikutan itu, Majlis Perbandaran Manjung (MPM) telah mengambil tindakan menutup dua buah premis tersebut serta merta kerana gagal mematuhi SOP yang ditetapkan di bawah PKPB.
Katanya lagi, premis perniagaan dibenarkan beroperasi sehingga 12 tengah malam tetapi harus mengikut SOP ditetapkan demi menjaga kesihatan penduduk dan melindungi mereka daripada jangkitan Covid-19. – K! ONLINE


Anak ditegur rambut dah macam perempuan, Amar Baharin tempelak netizen
Oleh MOHAMMAD SHAHEMY AZMI

16 Januari 2021, 3:07 pm
PETALING JAYA – Gara-gara ditegur supaya memotong rambut anaknya yang sudah menyerupai perempuan, pelakon Amar Baharin menempelak semula pengikut Instagramnya dengan alasan sunnah dan sirah Nabi.
Menerusi foto keluarga yang dimuat naik Amar dalam Instagramnya, salah seorang pengikut tidak semena-mena telah menyuruh pelakon tersebut memotong rambut anak lelaki sulungnya, Aqeef Anaqi yang kini berusia tiga tahun.
“Potonglah rambut anak lelaki tu. Lebih kemas dan lebih sesuai untuk anak itu,” kata salah seorang pengguna Instagram.
KOMEN seorang netizen yang meminta Amar memotong rambut panjang anaknya.
Malah, pengguna Instagram tersebut turut melahirkan rasa kasihan kerana berpendapat bahawa rambut kanak-kanak itu telah menyerupai perempuan.
Bagaimanapun, teguran tersebut telah dibidas semula oleh Amar dan memberitahu bahawa dia mempunyai sebab sendiri membiarkan anak sulungnya tampil dengan imej berambut panjang.
“Awak tidak perlu kasihan dekat anak saya. Bila dia tanya, saya cerita sirah Nabi. Pernah rambut panjang, pernah botak. Jangan lupa cerita juga sunnah-sunnah Nabi kepada anak-anak.

“Insya-Allah dia membesar jadi anak soleh dan solehah ahli sunnah. Saya doakan awak, amin. Jangan kasihan Nabi pula ya
“Nabi itu kita jadikan ikutan dan panduan. Insya-Allah semoga bermanfaat,” kata suami kepada pelakon Amyra Rosli itu.
BEBERAPA pengikut Instagram Amar menyokong tindakan pelakon itu dengan menyifatkan dia lebih mengetahui yang terbaik untuk anaknya.
Beberapa pengguna Instagram lain turut dilihat menyokong kata-kata pelakon berusia 35 tahun itu dengan berpendapat, sebagai seorang bapa pastinya Amar mengetahui apa yang terbaik untuk anaknya.
“Aku rasa cara hang (awak) menegur tak kena. Anak dia, biarlah kat dia. Bukan sebab Amar ni artis atau apa. Amar pun bukan kenal aku, tapi cara teguran nak perbetulkan anak orang tu tak kena,” balas salah seorang pengguna Instagram.
Terdahulu, Amar telah mendirikan rumah tangga bersama Amyra pada 11 November 2016 dan dikurniakan dua cahaya mata iaitu Aqeef Anaqi, 3, dan Ayra Aryssa, 11 bulan. K! ONLINE


Adham bertemu Mohamad Nor Atho’ullah di PKRC Maeps
Oleh MOHD. HUSNI MOHD. NOOR

16 Januari 2021, 5:02 pm
SERDANG – Kisah sedih lapan sekeluarga yang positif Covid-19 mendapat perhatian Menteri Kesihatan, Datuk Seri Dr. Adham Baba.
Adham hari ini berkesempatan bertemu ahli keluarga berkenaan ketika mengadakan lawatan ke Pusat Kuarantin dan Rawatan Covid-19 Berisiko Rendah (PKRC) di Taman Ekspo Pertanian Malaysia (Maeps).
Beliau sempat bertemu dengan Mohamad Nor Atho’ullah Mohamad Kamil, 11, salah seorang daripada ahli keluarga berkenaan yang mana kisahnya tular di media sosial, sejak kelmarin.
Malah, Adham turut bertemu dengan adik-beradik kanak-kanak itu yang turut sama ditempatkan di pusat kuarantin berkenaan selain menyampaikan bantuan.
“Saya ucapkan takziah kepada semua, moga Allah S.W.T tempatkan arwah ayah anda di kalangan orang beriman dan beramal soleh,” katanya.
Sementara itu, Nur Kamilatul Alifah, 26, kakak adik Nor Atho’ullah berkata, dia sekeluarga merakamkan ucapan terima kasih atas bantuan dan sumbangan yang disampaikan oleh barisan Jemaah Menteri Kabinet.

Kisah Mohamad Nor Atho’ullah tular di media sosial selepas video TikTok yang dikongsi salah seorang pesakit di pusat kuarantin sama memaparkan ketenangan kanak-kanak itu biarpun selepas mendapat tahu kematian arwah ayahnya.
Arwah ayah kanak-kanak itu, Mohamad Kamil Ghazali, 51, disahkan meninggal dunia malam Khamis lalu di Unit Rawaran Rapi (ICU) Hospital Sungai Buloh.
Arwah Mohamad Kamil selamat dikebumikan di Tanah Perkuburan Islam Kampung Ketari, Bentong, Pahang. – K! ONLINE


V Shem-Wee Kiong ke separuh akhir
Oleh MUHAMMAD HELMEE RAMLI

16 Januari 2021, 3:10 pm
BEREGU lelaki profesional negara, Goh V Shem-Tan Wee Kiong terus menggalas misi pada kejohanan badminton Terbuka Thailand di Bangkok selepas mara ke peringkat separuh akhir.
Pada aksi suku akhir yang berlangsung semalam, pemenang pingat perak Sukan Olimpik Rio 2016 itu mengetepikan cabaran rakan senegara, Goh Sze Fei-Nur Izzuddin Rumsani menerusi keputusan 21-16, 21-19.
Meskipun menang menerusi aksi straight-set, V Shem mengakui mereka berdepan tentangan sengit daripada Sze Fei-Izzuddin sepanjang perlawanan tersebut.
“Saya akui memang susah menentang mereka pada perlawanan itu kerana lawan sangat pantas dan bertenaga. Saya dapat lihat mereka sudah tunjukkan banyak peningkatan dalam permainan.
“Bagaimanapun, strategi kami memperlahankan permainan mereka membuahkan hasil. Kami berjaya mengutip mata demi mata pada penghujung perlawanan,” katanya ketika dihubungi Kosmo! semalam.
Tambah pemain berusia 32 tahun itu, mereka perlu menjimatkan penggunaan tenaga dalam setiap perlawanan memandangkan pergerakan bulu tangkis agak perlahan di dalam gelanggang.

“Semua pemain akui pergerakan bulu tangkis perlahan di sini, jadi kami perlu gunakan lebih tenaga ketika melakukan pukulan. Oleh itu, kami perlu bermain dengan bijak,” tambahnya.
Sementara itu, Wee Kiong percaya, Izzuddin-Sze Fei menunjukkan potensi cukup besar untuk menjadi salah satu gandingan terbaik dunia pada masa hadapan.
“Saya yakin jika mereka bekerja keras dan sentiasa positif, tidak mustahil mereka boleh menjadi antara beregu terbaik nanti. Saya harap mereka tidak berputus asa,” ujar Wee Kiong.


Sultan, Permaisuri Selangor zahir takziah pemergian Tun Salleh Abas
Oleh MOHD YUNUS YAKKUB

16 Januari 2021, 2:36 pm
SHAH ALAM – Sultan Selangor, Sultan Sharafuddin Idris Shah dan Tengku Permaisuri Selangor, Tengku Permaisuri Norashikin menzahirkan ucapan takziah kepada waris bekas Ketua Hakim Negara, Allahyarham Tun Salleh Abas.
Salleh yang juga Pengerusi as-Salihin Trustee Berhad meninggal dunia pukul 3.20 pagi pada usia 91 tahun di Unit Rawatan Rapi (ICU) Hospital Sultanah Nur Zahirah.
Sultan Sharafuddin bertitah, Allahyarham adalah seorang yang amat berwibawa dan berprinsip serta sentiasa mengutamakan Perlembagaan Negara dalam setiap tindakannya.
“Allahyarham merupakan hakim yang hebat dan orang berprinsip memperjuangkan kebebasan badan kehakiman dalam melindungi hak dan keistimewaan yang diperuntukkan dalam pelembagaan.
“Tun Salleh juga menegakkan kedaulatan undang-undang dan pemisahan kuasa di bawah perlembagaan kita,” titahnya dalam laman rasmi Faceook Selangor Royal Office hari ini.
Baginda berdua berharap agar keluarga Allahyarham terus tabah dan redha dan mendoakan semoga roh Allahyarham dicucuri rahmat-Nya dan ditempatkan bersama para solihin. – K! ONLINE


Netizen bimbang wujud ‘Kluster Ayam’
Oleh AHMAD SHAHERMAN SHAMSURI

16 Januari 2021, 1:55 pm
PETALING JAYA – Tindakan kira-kira 2,000 penduduk sekitar Putrajaya menyerbu Rumah Perlindungan Kucing, di sana bagi mendapatkan ayam percuma semalam mencetuskan kebimbangan dalam kalangan netizen.
Melalui foto yang dikongsi di laman Facebook Rizal Hakimm semalam, ribuan penduduk menyerbu pusat itu kira-kira pukul 4 petang bagi mendapatkan ayam percuma yang diberikan oleh Pemuda UMNO Putrajaya.
Kelihatan orang ramai menaiki motosikal dan kereta beratur panjang di bahu sepanjang jalan di kawasan tersebut untuk mendapatkan ayam percuma.
Susulan itu, keadaan jalan raya di kawasan tersebut sesak teruk sehingga ke jalan utama di Presint 9.
Rata-rata netizen bimbang dengan keadaan itu kerana ia mungkin akan mencetuskan kluster baharu wabak Covid-19 di Putrajaya.
Selain itu, netizen juga turut mengutuk tindakan orang ramai tersebut kerana tidak mematuhi arahan dan prosedur operasi standard (SOP) yang telah dikeluarkan kerajaan sebelum ini.

Pada masa sama, mereka turut mengecam tindakan penganjur kerana ketika ini Putrajaya diletakkan di bawah Perintah Kawalan Pergerakan (PKP) bersama enam negeri lain.-K! ONLINE


Gara-gara anjing, seorang wanita maut kemalangan
Oleh NOR AINNA HAMZAH

16 Januari 2021, 2:01 pm
JEMPOL – Gara-gara sebuah kenderaan mengelak seekor anjing yang berada di atas jalan seorang wanita maut dalam nahas di kilometer 19, Jalan Bahau-Kemayan, dekat sini pagi tadi.
Dalam kejadian kira-kira pukul 8.11 pagi itu, mangsa, Nor Asmah Ja’afar, 55, beralamat di Felda Lui Selatan 2, Bandar Seri Jempol disahkan meninggal dunia di lokasi kejadian susulan mengalami kecederaan parah di kepala.
Menurut Ketua Polis Daerah Jempol, Superintenden Hoo Chang Hook, nahas berkenaan membabitkan dua buah kenderaan iaitu kereta jenis Toyota Vios yang dipandu seorang wanita berusia 30 tahun dan kereta jenis Proton Wira yang dipandu mangsa.
“Berdasarkan siasatan awal, pemandu Toyata Vios dari arah Air Hitam menghala ke Kemayan, sebaik sampai di tempat kejadian, tiba-tiba terdapat seekor anjing berada di atas laluan tersebut.
“Pemandu Toyota Vios telah mengelak dan masuk ke laluan bertentangan sebelum bertembung secara berhadapan dengan kereta Proton Wira tersebut,” katanya dalam satu kenyataan, di sini, tadi.
Chang Hook berkata, akibat daripada pertembungan tersebut, pemandu Toyata Vios mengalami kecederaan di bahagian perut manakala Nor Asmah mengalami kecederaan parah di kepala dan meninggal dunia di tempat kejadian

Menurutnya, mayat mangsa telah dibawa ke Hospital Jempol untuk tujuan bedah siasat.
“Siasatan lanjut masih diteruskan di bawah Seksyen  41 (1) Akta Pengangkutan Jalanraya (APJ) 1987. – K! ONLINE


Beri makanan percuma kepada golongan terkesan pandemik Covid-19
Oleh ZAKKINA WATI AHMAD TARMIZI

16 Januari 2021, 2:57 pm
PORT DICKSON – Seorang pemilik gerai menawarkan makanan percuma kepada pelanggan yang kurang berkemampuan bagi membantu golongan terkesan akibat penularan pandemik Covid-19 ketika ini.
Mohd. Amirul Ashraf Norazlin, 26, pemilik restoran Laksa Kabin di pantai nelayan, Batu 4, Port Dickson dekat sini berkata, dia mula menawarkan untuk memberikan makanan secara percuma termasuk kepada golongan asnaf dan ibu tunggal sejak semalam (Jumaat).
“Sejak semalam saya buat satu hantaran di Facebook dan memberitahu hasrat sata itu dan tidak sangka menerima maklum balas yang baik dari orang ramai. Memang saya berniat memberi makanan percuma kepada mereka yang terkesan dengan pandemik Covid-19 ketika ini.
“Ada yang datang memberitahu mereka tidak mampu dan saya terus memberi makanan yang diminta secara percuma. Alhamdulillah, sejak semalam, sudah 70 orang dapat makanan secara percuma,” katanya ketika ditemui Kosmo! hari ini.
Menurut Mohd. Amirul Ashraf, restorannya itu menawarkan pelbagai makanan seperti mi kari, laksa, mi sup, air batu campur (ABC), nasi ayam dan roti arab.
“Saya menawarkan juga harga makanan serendah RM4 sepanjang Perintah Kawalan Pergerakan Bersyarat (PKPB) ini namun tetap ia memberikan keuntungan kepada kami terutama pada cuti hujung minggu.

“Bagi yang tidak berkemampuan pula saya berikan makanan secara percuma namun mereka perlulah memaklumkan kepada kami terlebih dahulu,” katanya yang memaklumkan akan membuka sebuah gerai makanan berkonsepkan makanan bakar tidak lama lagi. – K! ONLINE


PM zahir ucapan takziah pemergian  Tun Salleh Abas
Oleh NOR IDAYU BOSRO

16 Januari 2021, 2:28 pm
PUTRAJAYA – Perdana Menteri, Tan Sri Muhyiddin Yassin menzahirkan ucapan takziah di atas pemergian bekas Ketua Hakim Negara, Tun Salleh Abas yang kembali ke rahmatullah awal pagi tadi.
Menerusi hantaran di Facebook rasminya, Muhyiddin turut menzahirkan rasa sedih di atas pemergian Allahyarham.
“Saya dan keluarga mengucapkan takziah kepada seluruh keluarga Allahyarham atas kehilangan orang tersayang.
“Semoga mereka tabah menghadapi detik yang mendukacitakan ini,” katanya.
Pada masa sama, Muhyiddin mewakili pihak kerajaan turut menzahirkan penghargaan di atas sumbangan Allahyarham sepanjang berkhidmat selaku Ketua Hakim Negara pada tahun 1984 hingga 1988.
“Bagi pihak kerajaan, saya ingin merakamkan ucaan terima kasih atas sumbangan Allahyarham dalam memperkasa dan mengangkat integriti institusi kehakiman.

“Sama-sama kita berdoa agar roh Allahyarham dicucuri rahmat dan ditempatkan dalam kalangan orang yang beriman dan beramal soleh,” katanya. – K! ONLINE


Pelakon Mukhsin, Sharifah Aryana selamat bergelar isteri
Oleh MOHAMMAD SHAHEMY AZMI

16 Januari 2021, 2:00 pm
PETALING JAYA – Pelakon filem Mukhsin, Sharifah Aryana yang juga anak seniwati handalan, Fatimah Abu Bakar, selamat bergelar isteri kepada Jad Hanif Jimmy dalam sebuah majlis pernikahan yang diadakan semalam.
Sharifah Aryana atau lebih mesra disapa Yana, 26, menerusi Instagram berkongsi perkara tersebut dengan memuat naik foto mengenakan busana sedondon berwarna putih bersama suaminya.
“Alhamdulillah selesai sudah majlis akad nikah. Terima kasih kepada semua yang sempat hadir secara online (dalam talian) terutama keluarga di Kuching. Insya-Allah kami akan ke sana nanti,” katanya.
Pada masa sama, Yana turut mengucapkan terima kasih kepada semua pihak yang telah banyak membantu melancarkan untuk majlis pernikahannya.
“Terima kasih semua ikhlas dari hati saya,” kata Yana.
Yana dinikahkan sendiri oleh bapanya, Syed Zainal Rashid Alyahya dalam majlis yang hanya dihadiri keluarga terdekat.

Bagaimanapun majlis pernikahan Yana tidak dapat dihadiri pihak keluarga pengantin lelaki kerana berada di Kuching, Sarawak.
Mereka hanya menyaksikan majlis tersebut berjalan secara dalam talian ekoran pelaksanaan Perintah Kawalan Pergerakan (PKP) yang dikuatkuasakan kerajaan di beberapa buah negeri.
Yana yang juga adik bongsu kepada pelakon Sharifah Aleya, Sharifah Amani dan Sharifah Aleysha sebelum ini cukup terkenal menerusi filem Mukhsin (2007) arahan Yasmin Ahmad. – K! ONLINE


Harris Annuar sembuh Covid-19, makin kurus dan gelap
Oleh MOHAMMAD SHAHEMY AZMI

16 Januari 2021, 1:55 pm
PETALING JAYA – Selepas 12 hari melakukan kuarantin kendiri sejak 4 Januari lalu, pelakon Harris Annuar kini disahkan bebas daripada jangkitan Covid-19.
Menerusi satu hantaran yang dimuat naik dalam Instagramnya, Harris turut memaklumkan bahawa dia sudah menerima kebenaran pelepasan daripada melakukan rawatan isolasi dan dibenarkan pulang ke rumah.
“Alhamdulillah Ya Allah atas segala dugaan ini. Insya-Allah ada manisnya selepas ini.
“Aku dah boleh keluar, tapi PKP (Perintah Kawalan Pergerakan) pula. Terima kasih atas segala ucapan dan doa. Sesudah kesulitan, ada kesenangan,” katanya.
Menerusi foto yang dimuat naik dalam Instagram, Harris turut berkongsi surat pelepasan isolasi yang diterimanya daripada Kementerian Kesihatan.
Dalam perkongsian berasingan, Harris juga dilihat memuat naik sebuah video memberikan kejutan kepada ibunya yang juga usahawan kosmetik, Zaiton Hassan atau lebih dikenali sebagai Kak Ton sebaik sahaja dibenarkan pulang ke rumah.

“Lamanya tak tengok, rindunya Aboi (nama panggilan Harris). Kurus, gelap, hitam. Kenapa?
“Sudah dapat surat pelepasan? Alhamdulillah, tapi kenapa Aboi kurus sangat? Susah ke duduk luar?,” ujar Kak Ton sebaik sahaja melihat anaknya di depan mata.
Terdahulu, bekas peserta Hero Remaja 2017/2018 itu disahkan positif Covid-19 pada 3 Januari lalu selepas pulang daripada bercuti di Pulau Langkawi. -K! ONLINE


Kaki pancing dinasihat jangan cuba rentas sempadan sungai
Oleh FARAHWAHIDA AHMAD

16 Januari 2021, 1:58 pm
SEGAMAT – Polis memberi amaran kepada kaki pancing untuk tidak merentas mana-mana sempadan daerah sungai bagi sebarang aktiviti menangkap ikan ketika Perintah Kawalan Pergerakan (PKP) dikuatkuasakan bermula 13 Januari sehingga 26 Januari depan.
Ketua Polis Daerah Segamat, Superintendan Raub Selamat berkata, selain mengawal sempadan daerah di jalan raya terus dipergiatkan kini, dalam pada masa yang sama anggotanya turut memantau sekitar sempadan sungai serta landasan kereta api di sekitar Segamat.
“Pihak polis memberi amaran kepada orang ramai bahawa pasukan ini turut menumpukan kawalan keselamatan antara sempadan sungai dan landasan keretapi ketika PKP 2.0 ini dilaksanakan.
“Selain sentiasa memantau persempadanan daerah termasuk di semua keluar masuk laluan tikus,” katanya ketika ditemui pemeriksaan mengejut Sekatan Jalan Raya (SJR) di Jalan Sekolah di sini hari ini.
Tambah Raub, beberapa laluan tikus haram telah dikenal pasti di sepanjang Sungai Segamat, Sungai Muar di Segamat, Sungai Chodan dan Sungai Buloh Kasap yang aktif dijadikan kawasan aktiviti memancing di daerah ini.
“Aktiviti kaki pancing sebagai hobi itu biasanya dilakukan pada waktu pagi sehingga lewat malam.

“Rata-rata mereka cuba melintasi sempadan daerah dan negeri dengan alasan tidak mengetahuinya mengenai larangan merentas sempadan sungai dan beranggapan ia hanya tertumpu kepada larangan merentas sempadan jalan raya,”katanya.
Dalam mengekang aktiviti rentas daerah dan negeri ini, pihak polis turut mendapat bantuan pasukan Angkatan Tentera Malaysia (ATM), Jabatan Perikanan Segamat, penduduk setempat, dan nelayan yang bekerjasama memberikan maklumat. – K! ONLINE


Kedai cermin mata, dobi layan diri dibenarkan beroperasi
Oleh MOHD. HUSNI MOHD. NOOR

16 Januari 2021, 2:33 pm
PUTRAJAYA – Kerajaan membenarkan operasi kedai cermin mata dan dobi layan diri sepanjang tempoh Perintah Kawalan Pergerakan (PKP) selepas mengambil kira keperluan rakyat.
Menterinya, Datuk Seri Alexander Nanta Linggi berkata, kebenaran itu adalah tertakluk kepada syarat-syarat yang akan ditetapkan dalam prosedur operasi standard (SOP) PKP yang akan dikeluarkan dalam tempoh terdekat.
“Kerajaan telah meneliti semula dan bersetuju bahawa terdapat keperluan bagi kedai cermin mata dan dobi layan diri untuk beroperasi,” katanya dalam kenyataan akhbar di sini hari ini.
Dalam perkembangan lain, Alexander mengingatkan pemain industri dalam sektor perdagangan dan pengedaran supaya memastikan pematuhan SOP PKP dilaksanakan sepenuhnya di premis masing-masing.
Menurutnya, kegagalan untuk memastikan SOP PKP dipatuhi boleh diambil tindakan seperti amaran, kompaun serta penutupan premis perniagaan. – K! ONLINE


Penunggang motosikal maut rempuh kereta
Oleh ROSLIZA MOHAMED

16 Januari 2021, 2:25 pm
BACHOK – Seorang penunggang motosikal maut selepas merempuh sebuah kereta di Jalan Kampung Kolam Pak Badol di sini semalam.
Mangsa, Durrani Dhamiri Arifin, 21, mengalami kecederaan pada anggota badan sebelum meninggal dunia di lokasi kejadian pada pukul 6.45 petang.
Ketua Jabatan Siasatan Penguatkuasaan Trafik (JSPT) negeri, Superintendan Mohd. Zamri Mohd. Rowi berkata, nahas berlaku ketika mangsa yang menunggang motosikal jenis Honda EX5 sedang dalam perjalanan dari arah Kampung Pak Badol menghala ke Kampung Kolam di sini.
Menurutnya, sementara itu, sebuah kereta jenis Proton Persona dipandu seorang lelaki berusia 44 tahun pula keluar dari arah lorong rumahnya di Kampung Pak Simpol, Melor menghala ke Pak Badol.
“Semasa sedang membelok ke kanan untuk keluar, motosikal yang ditunggang mangsa secara tiba-tiba telah melanggar bahagian sisi hadapan sebelah kanan kereta itu.
“Insiden itu menyebabkan mangsa meninggal dunia di tempat kejadian akibat kecederaan parah pada anggota badan. Pemandu kereta itu bagaimanapun tidak mengalami sebarang kecederaan,” katanya ketika dihubungi Kosmo hari ini.

Menurut Mohd. Zamri, mayat mangsa dibawa ke Hospital Tengku Anis (HTA) Pasir Puteh, untuk bedah siasat dan telah diserahkan kepada keluarga dari Kampung Pak Simpol Mahligai dekat Melor untuk urusan pengebumian.
Kes disiasat mengikut Seksyen 41(1) Akta Pengangkutan Jalan 1987. – K! ONLINE


Tular motosikal ‘terbang’ atas peti surat
Oleh KOSMO!

17 Januari 2021, 11:53 pm
BALIK PULAU – Kejadian sebuah motosikal diangkat di atas peti surat di Blok Akasia, Bayan Lepas di sini gara-gara menghalang laluan utama penduduk flat berkenaan semalam menjadi tular dalam media sosial sejak malam tadi.
Gambar motosikal jenis Yamaha LC itu tersebar sejurus kejadian tersebut berlaku kira-kira pukul 10 malam semalam.
Difahamkan, motosikal berkenaan adalah kepunyaan seorang lelaki warga asing yang dipercayai baru dibelinya pada tahun lalu.
Seorang penduduk flat berhampiran yang mahu dikenali sebagai Ahmad, 45, berkata, kejadian berlaku dikatakan bukan berpunca daripada sikap pemilik motosikal berkenaan.
Sebaliknya katanya, kejadian tersebut dipercayai berlaku apabila salah seorang pemilik motosikal lain bertindak menolak kenderaan itu di dalam petak kuning semasa mahu mengambil motosikalnya dan tidak mengalihnya semula ditempat asal.
“Telah berlaku salah faham apabila orang awam menyangka pemilik motosikal Yamaha LC itu sengaja meletakkan dengan sesuka hati di dalam petak kuning.

“Bagaimanapun difahamkan, ini bukan kejadian pertama motosikal diletakkan di petak kuning di situ. Sebelum ini, ada juga pemilik motosikal lain melakukan perkara sama.
“Tindakan sedemikian sememangnya boleh mengundang kemarahan penduduk selain menghalang laluan utama mereka terutama apabila berlaku sebarang kecemasan,” katanya kepada Kosmo! di sini tadi.
Kosmo! difahamkan, motosikal tersebut masih berada di atas peti surat berkenaan dan tidak diturunkan pemiliknya biarpun kejadian berlaku 24 jam yang lalu. K! ONLINE


Pahang terima bekalan elektrik sepenuhnya
17 Januari 2021, 8:06 pm
PETALING JAYA- Tenaga Nasional Berhad (TNB) membuka semula semua 368 pencawang elektrik di seluruh negeri Pahang, membolehkan negeri itu mendapat bekalan elektrik sepenuhnya selepas banjir semakin surut.
Dalam satu kenyataan, TNB memaklumkan empat pencawang masih mendapat bekalan melalui set janakuasa bergerak.
“Penutupan pencawang elektrik ketika banjir dilakukan demi keselamatan pengguna dan TNB sentiasa berusaha memulihkan bekalan dengan mengambil kira aspek keselamatan pengguna dan pekerja TNB.
“Bilik gerakan TNB di Pahang masih beroperasi untuk tujuan pemantauan selain bagi menyampaikan maklumat berkaitan bekalan,” katanya hari ini.
Orang ramai dinasihati menjauhkan diri daripada menghampiri tiang elektrik, pepasangan elektrik dan kabel elektrik yang ditelenggami air.
“Semua ini mungkin masih mempunyai arus bekalan elektrik dan boleh menyebabkan risiko renjatan.

Orang ramai juga dinasihatkan agar berhati-hati ketika menggunakan peralatan elektrik jika premis mereka dinaiki air. Elakkan menyentuh alat elektrik atau suis dengan tangan yang basah dan lembap kerana ia boleh menyebabkan renjatan elektrik,” ujarnya. -K! ONLINE


Britain mahu kuarantin semua pelawat di hotel
Oleh KOSMO!

17 Januari 2021, 8:57 pm
LONDON – Kerajaan Britain menimbang untuk mewajibkan semua pelawat yang tiba di negara itu supaya menjalani kuarantin di hotel sekali gus meluaskan sekatan koronavirus baharu yang akan berkuat kuasa dalam tempoh beberapa jam lagi.
Semua ketibaan di Britain perlu menjalani kuarantin dan menunjukkan keputusan negatif saringan Covid-19 bermula pukul 12 tengah hari (waktu Malaysia) esok selepas London membatalkan ‘koridor perjalanan’ dari negara-negara yang mencatatkan jumlah kes koronavirus rendah susulan kemunculan varian baharu superspreader.
Akhbar Sunday Times melaporkan, kerajaan Britain merancang meniru negara seperti Australia dan New Zealand yang mewajibkan pelawat menjalani kuarantin di hotel dengan kos ditanggung oleh pelawat sendiri.
“Terdapat cabaran berhubung keberkesanan langkah ini tetapi kita perlu melihatnya dengan teliti berdasarkan pengalaman negara-negara lain.
“Pihak berkuasa akan melakukan pemeriksaan di kediaman dan di sempadan,” kata Setiausaha Luar Britain, Dominic Raab.
Sementara itu, Britain merekodkan 1,295 kematian berkaitan Covid-19 semalam sekali gus jumlah kematian harian ketiga tertinggi sejak pandemik bermula awal tahun lalu.

Jangkitan baharu pula berjumlah 41,346 iaitu angka terendah sepanjang bulan ini .


Ketua Bersatu Bahagian Sepang positif Covid-19
Oleh NUR SHARIEZA ISMAIL

17 Januari 2021, 11:57 pm
SEPANG – Ketua Bersatu Bahagian Sepang, Datuk Suhaimi Ghazali disahkan positif Covid-19, semalam.
Menerusi perkongsiannya di laman Facebook peribadi, beliau memaklumkan telah menjalani ujian calitan kali kedua setelah menjalani kuarantin kendiri sejak enam hari lepas.
“Saya memohon seribu kemaafan atas segala kesulitan yang berlaku kepada masyarakat dan kontak rapat.
“Saya berdoa agar segala urusan perubatan saya dipermudahkan dan saya kembali sembuh,” katanya.
Sementara itu, menerusi Facebook PPBM – Bersatu Sepang, Suhaimi dipercayai menghadiri Program Gunting Rambut Percuma PN Zon Bagan Lalang pada 10 Januari lalu.
Penganjuran program itu mendapat mendapat kecaman kerana didakwa tidak mematuhi prosedur oeprasi standard yang ditetapkan. -K! ONLINE


Dicekup ketika cuba seludup anak pokok hiasan
Oleh MOHD RIDZAUDDIN ROSLAN

17 Januari 2021, 8:17 pm
RANTAU PANJANG – Pasukan Gerakan Am (PGA) Batalion 9 berjaya mematahkan cubaan menyeludup anak pokok hiasan yang bernilai RM102,900 di pangkalan haram dekat Jeram Perdah di sini semalam.
Dalam serbuan pada pukul 7.30 malam itu, PGA turut menahan seorang wanita berusia 41 tahun dan merampas sebuah kenderaan pacuan empat roda yang dipercayai digunakan untuk kegiatan tersebut.
Pegawai Pemerintah PGA Batalion 9, Superintendan Nor Azizan Yusof berkata, nilai keseluruhan rampasan termasuk kenderaan dianggarkan berjumlah RM142,900.
Menurutnya, sebelum tangkapan dijalankan, anggota PGA telah membuat intipan selama setengah jam di kawasan itu.
“Semasa melakukan intipan, anggota PGA telah melihat sebuah kenderaan jenis pacuan empat roda telah memasuki kawasan pangkalan haram itu.
“Selang beberapa minit kemudian, kelihatan sebuah bot dari arah negara jiran menghala ke kawasan tebing sungai di pangkalan haram tersebut,” katanya dalam satu kenyataan hari ini.

Menurut Nor Azizan, ketika itu, kelihatan sekumpulan lelaki sedang memunggah bungkusan plastik dan bertindak melarikan diri ke negara jiran menggunakan perahu apabila menyedari kehadiran anggota PGA.-K! ONLINE


Dua ditahan bunuh rakan baik
Oleh ALICIA JOHNY KUEH

17 Januari 2021, 8:38 pm
SIBU – Polis menahan dua lelaki bagi membantu siasatan berhubung kes pembunuhan sahabat baik mereka di sebuah kebun durian di Batu 16, Jalan Sibu-Bintulu di sini semalam.
Mayat Dimun Langie, 49, ditemui kira-kira 500 meter dari jalan kampung berhampiran kediamannya di Rumah Panjang Anthony pada pukul 6.45 petang.
Ketua Polis Daerah, Asisten Komisioner Stanley Jonathan Ringgit berkata, suspek berusia 33 dan 37 tahun tersebut ditahan selepas polis menerima maklumat mengatakan mereka orang terakhir yang dilihat bersama mangsa.
Katanya, siasatan awal mendapati suspek mengaku pergi mengutip buah durian bersama mangsa antara pukul 9 hingga 10 malam Jumaat lalu.
“Selepas mengutip durian seguni, kedua-dua suspek memberitahu mereka telah meninggalkan mangsa bersendirian di dalam hutan itu kerana mengatakan Dimun hendak mencari buah cempedak.
“Suspek kini direman bagi membantu siasatan mengikut Seksyen 302 Kanun Keseksaan iaitu bunuh,” katanya.

Mengulas lanjut, Stanley berkata, mayat mangsa ditemui dalam keadaan lengkap berpakaian dan terlentang di atas tanah berlumpur. -K! ONLINE


Hospital baru Tanah Merah terbakar
Oleh MUHAMMAD AYMAN GHAFFA

17 Januari 2021, 11:47 pm
TANAH MERAH – Sebuah hospital yang sedang dalam pembinaan di Jalan Hospital di sini terbakar dipercayai ketika kerja-kerja pemasangan kabel sedang dijalankan sebentar tadi.
Menurut sumber bomba, pihaknya menerima panggilan kecemasan pada pukul 8.54 malam tadi sebelum 13 pegawai dan anggota bergegas ke lokasi kejadian.
Jelasnya, apabila tiba di lokasi itu, bomba mendapati kebakaran melibatkan tapak pembinaan Hospital Tanah Merah yang baharu setinggi tujuh tingkat.
“Siasatan mendapati, kebakaran berlaku di tingkat tiga bangunan itu melibatkan pemasangan kabel elektrik.
“Berdasarkan pemeriksaan, keluasan tempat kebakaran dianggarkan 200 meter x 50 meter,” katanya ketika dihubungi Kosmo! sebentar tadi.
Menurutnya, kebakaran dapat dikawal pada pada pukul 9.38 malam tadi.- K! ONLINE


Peniaga degil akan ditangkap
Oleh ALICIA JOHNY KUEH

17 Januari 2021, 7:25 pm
SIBU -Hari kedua pelaksanaan Perintah Kawalan Pergerakan (PKP) menyaksikan sebanyak tiga kedai kopi di Taman Rejang di sini masih membenarkan pelanggannya menjamu selera di dalam premis.
Susulan itu, pengerusi Majlis Perbandaran Sibu (MPS), Kaunselor Clarence Ting Ing Horh telah mengarahkan penguatkuasa MPS dan pihak polis untuk terus memantau premis-premis yang ingkar.
“Jika didapati mereka masih degil, MPS akan menutup terus operasi premis berkenaan selain dikenakan kompaun.
“Ini baru hari kedua Sibu melaksanakan PKP dan ramai yang sudah mengambil ringan. Jangan main-main dan pandang ringan arahan ini,” katanya selepas membuat serbuan ke atas premis itu di sini tadi.
Selain itu, terdapat juga beberapa kedai kopi yang turut membenarkan pelanggan menjamu selera di dalam premis di beberapa kawasan lain seperti di Dewan Suarah Sibu dan Pasar Sungai Merah seolah-olah menghiraukan arahan PKP. -K! ONLINE


Petugas perubatan ditambah di Hospital Sungai Buloh
Oleh NOR AZIHAN MD. GHAZALI

17 Januari 2021, 8:41 pm
SHAH ALAM – Jabatan Kesihatan Negeri Selangor (JKNS) telah membuat pengagihan tambahan kakitangan bertugas melalui penempatan semula dalam negeri atau dari negeri lain bagi memastikan keperluan sumber manusia mencukupi di Hospital Sungai Buloh (HSB).
Penambahan itu melibatkan Pegawai Perubatan, Jururawat, Penolong Pegawai Perubatan, Pembantu Perawatan Kesihatan dan pengambilan pegawai kontrak baru oleh Ibu pejabat Kementerian Kesihatan Malaysia (KKM) ke hospital berkenaan.
Pengarah JKNS, Datuk Dr. Sha’ari Ngadiman berkata, penambahan ini dibuat bagi memastikan semua fasiliti dapat memberikan rawatan yang cekap dan berkualiti kepada para pesakit.
“Ia juga sebagai tanda JKNS mengambil berat persekitaran kerja, keperluan asas, penjagaan kesihatan dan keselamatan anggota kesihatan yang berkerja di mana-mana fasiliti kesihatan di negeri ini.
“Dalam keadaan krisis seperti sekarang, adalah amat penting bagi pihak JKNS, hospital, pejabat kesihatan daerah serta klinik kesihatan untuk mengekalkan semangat, kerjasama dan motivasi dalam kalangan anggota kesihatan,” katanya dalam kenyataan di sini hari ini.
Beliau berkata demikian sebagai maklum balas berkenaan surat seorang doktor yang disiarkan dalam sebuah portal bertajuk ‘LETTER: A Tired Doctor From Sg.Buloh Ask To Be Treated Humanely’ pada 16 Januari lalu.

Di dalam surat tersebut doktor berkenaan membangkitkan isu bajet dipotong, kekurangan tenaga manusia, kesesakan dan kekurangan kemudahan atau fasiliti.
Beliau turut menjelaskan, petugas di HSB yang terlibat dengan perawatan Covid-19 turut diberikan elaun lebih masa serta elaun-elaun lain atas kelayakan masing-masing seperti yang dipersetujui oleh kerajaan.
“Mengenai pemberian makanan dilakukan atas panggilan dan diberi berdasarkan kelayakan di dalam surat pekeliling KKM. Setakat ini, semua anggota termasuk pegawai perubatan telah dibekalkan makanan,” ujarnya.
Mengulas lanjut, Sha’ari berkata, sistem giliran dilaksanakan untuk penugasam
setiap kakitangan termasuk pegawai di wad Covid-19.
“Bagi menjaga kebajikan, setiap wad Covid-19 disediakan ruangan berehat yang selamat (green zone) bagi membolehkan mereka beristirehat, solat, makan dan membersihkan diri (bilik mandi) mengikut Prosedur Operasi Standard (SOP) yang telah ditetapkan
“Selain itu, perkhidmatan bantuan awal psikologi atau Psychological First Aid (PFA) untuk memberi sokongan moral dan khidmat nasihat kepada anggota kesihatan yang memerlukan,” jelasnya. -K!ONLINE


Wilayah Persekutuan bermunajat mulai solat Maghrib malam ini
Oleh MOHD. HUSNI MOHD. NOOR

17 Januari 2021, 8:29 pm
PUTRAJAYA – Jabatan Agama Islam Wilayah Persekutuan (Jawi) menyeru seluruh warga Wilayah Persekutuan untuk turut serta bermunajat selepas solat Maghrib malam ini.
Menurutnya, Jawi akan melaksanakan aktiviti Wilayah Persekutuan Bermunajat dengan pengisian solat hajat, zikir dan doa munajat secara serentak di masjid, surau Jumaat dan surau serta kediaman masing-masing di seluruh Wilayah Persekutuan Kuala Lumpur, Putrajaya dan Labuan mulai malam ini.
“Kaedah pelaksanaan program ini adalah dengan memastikan imam yang bertugas di masjid, surau Jumaat dan surau membacakan teks zikir dan doa yang disediakan Pejabat Mufti Wilayah Persekutuan dengan menggunakan pembesar suara yang jelas didengar.
“Marilah kita semua terus bermunajat dan berdoa kepada Allah S.W.T agar penularan wabak Covid-19 dapat segera dibendung serta negara Malaysia sentiasa mendapat perlindungan dan kesejahteraan daripada Allah S.W.T,” katanya.
Katanya, semua surau dan masjid juga diminta mematuhi prosedur operasi standard (SOP) ditetapkan termasuk jumlah jemaah yang sudah ditetapkan.
Jawi juga menasihatkan semua masjid dan surau di Wilayah Persekutuan supaya terus melaksanakan aktiviti bermunajat ini setiap hari bermula hari ini sehingga wabak pandemik ini berakhir.

Negara merekodkan kes positif Covid-19 harian tertinggi semalam dengan 4,029 kes manakala hari ini kes adalah 3,339. -K! ONLINE


Lelaki maut motosikal rempuh tiang TM
Oleh ROHANA MOHD. NAWI

17 Januari 2021, 7:22 pm
KOTA BHARU – Seorang lelaki maut selepas motosikal yang ditunggangnya terbabas sebelum merempuh sebatang tiang Telekom Malaysia (TM) di Kampung Pantai Sabak dekat Pengkalan Chepa di sini hari ini.
Dalam kejadian pada pukul 4 petang itu, mangsa, Mohd.Arif Ismail, 33, meninggal dunia di tempat kejadian selepas mengalami kecederaan parah pada bahagian kepala.
Ketua Polis Daerah Kota Bharu, Asisten Komisioner Abdul Rahim Daud, berkata, berdasarkan siasatan, mangsa yang bekerja sendiri dipercayai menunggang motosikal jenis Honda EX5 sedang dalam perjalanan dari arah Simpang Empat ke Pantai Dasar dekat Sabak.
“Apabila sampai di lokasi kejadian, motosikal mangsa dipercayai terbabas sebelum memasuki laluan bertentangan dan merempuh sebatang tiang TM.
“Kemalangan itu menyebabkan mangsa yang berasal dari Jalan Panji di sini disahkan meninggal dunia di tempat kejadian,” katanya ketika dihubungi Kosmo! hari ini.
Abdul Rahim berkata, mayat mangsa kemudian dihantar ke Hospital Universiti Sains Malaysia, Kubang Kerian untuk bedah siasat.

Tambahnya, siasatan dijalankan mengikut Seksyen 41(1 ) Akta Pengangkutan Jalan 1987. -K! ONLINE


Tiada lesen, Bubblebee Shuib di Kuantan kena tutup
Oleh NUR EMIRA SAIZALI

17 Januari 2021, 6:03 pm
PETALING JAYA – Cawangan terbaharu kedai minuman BubbleBee di Jalan Beserah, Kuantan, Pahang milik selebriti terkenal, Shuib terpaksa ditutup oleh pihak berkuasa hari ini susulan tiada lesen perniagaan dan kad kesihatan.
Perkara tersebut tular selepas Majlis Perbandaran Kuantan (MPK) memuat naik satu hantaran dalam Facebook yang memaklumkan kedai minuman BubbleBee ditutup kerana beroperasi tanpa lesen.
“Penutupan kedai minuman Bubblebee di Jalan Beserah kerana beroperasi tanpa lesen premis perniagaan.
“Selain dari tiada lesen perniagaan, pengendali makanan juga tidak mempunyai kad kesihatan,” tulis MPK dalam entri tersebut.
Meninjau ruangan komen, seorang individu bernama Kamarul Deqwa yang mendakwa dia merupakan salah seorang staf bahagian pengurusan jenama berkenaan turut mengesahkan perkara tersebut.
Perkongsian daripada Facebook Majlis Perbandaran Kuantan tentang penutupan kedai Bubblebee di Jalan Beserah, Kuantan.
“Saya selaku bahagian Pengurusan BubbleBee memohon maaf diatas kesulitan yang berlaku.
“Masalah yang terjadi adalah kerana setiap dokumen yang diserah selesai kepada runner perlesenan tidak dihantar ke bahagian perlesenan MPK.

“Insya-Allah kami akan buka dalam masa terdekat selepas selesai urusan perlesenan. Harap maaf dengan segala kesulitan,” tulisnya dalam ruangan komen.
Bagaimanapun, sehingga kini masih tiada kenyataan rasmi daripada pihak Shuib berkaitan isu berkenaan.
Difahamkan, cawangan di Jalan Beserah itu baru sahaja dilancarkan semalam dengan sebuah lagi cawangan yang terletak di Terminal Sentral Kuantan.
Sehingga hari ini, kedai minuman berasaskan madu tersebut sudah mempunyai lebih 27 cawangan di seluruh Malaysia. -K ONLINE


Mayat lelaki ditemui terapung
Oleh MASTURAH SURADI

17 Januari 2021, 6:22 pm
MERSING – Mayat seorang lelaki tanpa identiti ditemui terapung di Sungai Endau berhampiran Jeti Lembaga Kemajuan Ikan Malaysia (LKIM) Endau pagi tadi.
Ketua Polis Daerah Mersing, Superintendan Cyril Edrward Nuing berkata, mayat lelaki tersebut ditemui orang awam pada pukul 11.40 pagi.
“Siasatan sedang dijalankan untuk mengetahui punca kematian dan butir-butir mangsa.
“Kita juga masih belum dapat pengesahan dari polis Pahang berkenaan andaian orang awam yang mendakwa mayat berkenaan adalah mangsa banjir dari negeri itu.
“Mayat lelaki dewasa itu dihantar ke Hospital Daerah Mersing untuk bedah siasat,”katanya dalam satu kenyataan.
Sementara itu, Ketua Balai Bomba Penyelamat Endau, Mohd. Alias Hussin berkata, seramai tujuh anggota diketuai PBK II KUP Badrulhisham Mohamad dengan sebuah jentera dihantar ke lokasi kejadian.

“Ketika sampai di lokasi mayat seorang lelaki dewasa telah berada di tebing sungai dan memerlukan bantuan pihak bomba untuk di bawa naik dari tebing ke jentera polis.
“Pasukan operasi mengangkat mangsa dengan menggunakan satu unit siling hook dan stretcher serta menyerah mangsa kepada pihak polis untuk tindakan selanjutnya. Operasi ditamatkan pada pukul 12.53 tengahari,”katanya.-K! ONLINE


Kilang buang sisa cat hingga LRK IWK
Oleh MOHD YUNUS YAKKUB

17 Januari 2021, 6:40 pm
RAWANG – Perbuatan jahat sebuah kilang pembuatan dan menjual cat melupuskan sisa cat dengan membuangkannya menerusi lurang kumbahan berjaya dikesan pihak berkuasa dalam kejadian di Taman Industri Nautical di sini, hari ini.
Dalam serbuan pukul 12.30 tengah hari tersebut hasil aduan Indah Water Konsortium (IWK) apabila mendapati terdapat air berwarna merah pekat dibuang melalui pembetung awam dipercayai bahan kimia hingga stesen pam ditutup sementara oleh IWK.
Pengarah Unit Komunikasi Korporat dan Hal Ehwal Pengguna SPAN, Mohd Fazil Ismail berkata, tindakan tidak bertanggungjawab premis itu dikesan apabila sisa cat itu mengalir sehingga Loji Rawatan Kumbahan (LRK) Indah Water Konsortium (IWK) di Taman Industri Nautical.
Katanya, siasatan awal mendapati premis tersebut mempunyai lesen sementara dan beroperasi sejak awal tahun ini bagi memproses, membuat, menjual cat dengan produk dihasilkan untuk pasaran tempatan. -K! ONLINE


348 mangsa banjir kini ditempatkan di sembilan PPS
Oleh IVAN AMIRUL

17 Januari 2021, 6:53 pm
KOTA KINABALU – Seramai 348 mangsa banjir dari 91 keluarga kini berada di sembilan pusat pemindahan sementara (PPS) melibatkan tujuh daerah di Sabah setakat pukul 6 petang ini.
Jurucakap Angkatan Pertahanan Awam Malaysia (APM) Sabah berkata Jumlah ini menunjukkan peningkatan berbanding 270 orang dari 63 keluarga tengah hari tadi.
“Situasi banjir di beberapa daerah di Sabah ketika ini semakin membimbangkan berikutan keadaan hujan berterusan.
“Kota Kinabalu adalah daerah terkini yang mencatatkan jumlah mangsa teringgi sehingga petang ini. Seramai 101 orang melibatkan 18 keluarga kini ditempatkan di dua PPS iaitu Dewan Likas dan Masjid Jamek Kota Kinabalu.
“Daerah kedua terbanyak merekodkan jumlah mangsa banjir ialah Paitan dengan seramai 73 orang melibatkan 22 keluarga yang ditempat di PPS Dewan Binsulung serta Dewan Kubambangan,” katanya di sini tadi.
Dalam pada itu, jurucakap APM Sabah berkata 45 mangsa dari 10 keluarga masih dipindahkan di Dewan Kampung Kusilad, Pitas manakala Penampang terdapat 38 mangsa membabitkan sembilan keluarga sudah dipindahkan ke PPS Rumah Kelab Kompleks Sukan Penampang.

Menurutnya, daerah Kota Belud turut mencatatkan penduduk terjejas banjir seramai 34 orang melibatkan 16 keluarga selain 32 mangsa dari 12 keluarga direkodkan di daerah Beaufort serta 25 mangsa bajir dari empat keluarga bagi daerah Putatan.
Sementara itu, sebanyak 25 jalan terjejas dan 10 kejadian tanah runtuh dilaporkan dalam kejadian banjir di beberapa lokasi sehingga 12 tengah hari ini. -K! ONLINE


Britain gubal undang-undang lindungi patung
Oleh KOSMO!

17 Januari 2021, 6:31 pm
LONDON – Kerajaan Britain sedang menggubal undang-undang baharu bagi melindungi patung dan tugu di negara itu daripada dimusnahkan oleh individu atau kumpulan tidak bertanggunjawab, lapor saluran berita BBC News.
Setiausaha Perumahan, Komuniti dan Kerajaan Tempatan Britain, Robert Jenrick berkata, monumen yang berusia puluhan tahun itu perlu dipelihara dengan baik.
“Kita tinggal di sebuah negara yang perpegang dengan peraturan undang-undang, namun apabila menyentuh mengenai melindungi warisan negara, ia sering kali dipandang ringan.
“Sesuatu monumen yang telah wujud sejak beberapa generasi yang lalu perlu dilindungi dengan sebaiknya, bukan dialihkan atau dirosakkan sesuka hati,” katanya.
Selain itu, Jenrick berkata, terdapat usaha untuk memadamkan sebahagian peristiwa yang tercatat dalam sejarah negara itu melalui perbuatan tersebut.
“Perkara tersebut didapati dilakukan oleh sekumpulan orang awam yang merusuh atau ‘komiti budaya’ di suatu majlis perbandaran berhaluan kiri.

“Monumen bersejarah sepatutnya perlu dijelaskan dalam konteks yang betul, bukan disorok atau dimusnahkan,” ujarnya.
Sementara itu, rancangan penggubalan undang-undang itu dibuat berikutan perbuatan merobohkan patung pedagang hamba, Edward Colston tahun lalu dan beberapa perbincangan untuk mengalihkan monumen kontroversi.
Rang undang-undang tersebut akan dibentang di Parlimen Britain esok. – Agensi


105,849 individu pulang ke tanah air
Oleh NUR HUDA MUSA

17 Januari 2021, 5:53 pm
PETALING JAYA – Seramai 105,849 individu telah pulang ke tanah air melalui pintu masuk sempadan antarabangsa sejak 24 Julai 2020 sehingga 16 Januari 2021.
Menteri Kanan (Keselamatan), Datuk Seri Ismail Sabri Yaakob berkata, daripada jumlah itu kesemua telah ditempatkan di 82 Hotel dan 16 Institut Latihan Awam ILA) serta Institut Pengajian Swasta.
“Daripada jumlah itu, seramai 8,541 individu sedang menjalani proses Kuarantin Wajib manakala 540 individu telah dihantar ke hospital untuk rawatan.
“Seramai 96,768 individu telah dibenarkan pulang,” katanya dalam satu kenyataan di sini hari ini.
Sementara itu, mengulas mengenai sanitasi awam Ismail Sabri berkata, sebanyak 101 operasi sanitasi meliputi 31 Zon Merah, tiga Zon Jingga, lima Zon Kuning dan satu Zon Hijau telah dilaksanakan.
“Ops Sanitasi Awam di bawah kawal selia Kementerian Perumahan dan Kerajaan Tempatan (KPKT) sejak 30 Mac 2020 telah melakukan 14,000 operasi sanitasi merangkumi 145 zon.

“Sebanyak 15,388 premis telah disanitasi yang terdiri daripada 2,993 pusat perniagaan, 1,730 kawasan perumahan termasuk PPR, 3,054 tempat awam, 357 pasar raya dan 7,254 bangunan kerajaan,” jelasnya.
Dalam pada itu Ismail Sabri memaklumkan, anggota penguatkuasa telah membuat pemeriksaan di lima tapak binaan di seluruh Malaysia semalam dan hasil pemeriksaan mendapati kesemua tapak binaan telah mematuhi Prosedur Operasi Standard (SOP) yang ditetapkan.
“Sejak 20 April 2020 sehingga 16 Januari 2021, sebanyak 14,364 jumlah pemeriksaan telah dilakukan oleh anggota penguatkuasa Lembaga Pembangunan Industri Pembinaan Malaysia (CIDB) yang melibatkan 8,132 tapak binaan di seluruh negara,” ujarnya. – K! ONLINE


KPPK sedia kerjasama laksana projek tanaman kenaf
Oleh SHAARANI ISMAIL

17 Januari 2021, 6:50 pm
PERAK TENGAH – Kementerian Perusahaan Perladangan dan Komoditi (KPPK) sedia bekerjasama dengan agensi pertanian negeri bagi melaksanakan penanaman kenaf secara integrasi dengan kerjasama Lembaga Kenaf Tembakau Negara (LKTN).
Menterinya, Datuk Dr. Mohd. Khairuddin Aman Razali berkata, kerjasama itu akan membolehkan pengurusan kenaf agensi negeri dibuat dengan lebih terancang dan tersusun.
“Projek tanaman kenaf di Perak ini yang pertama sebagai perintis diikuti negeri lain dan kita harap Perak sendiri pun bukan sahaja terhenti di sini.
“Kita mahu digerakkan, lagi pun program ini bersifat bermusim hanya empat bulan sahaja dan kita boleh pelbagaikan lagi projek seumpamanya selepas ini,” katanya selepas melancarkan Ladang Rakyat Kenaf Perbadanan Pembangunan Pertanian Negeri Perak (PPPNP), di Ladang Lambor Pulau Tiga di sini hari ini.
Hadir sama, Pengerusi Jawatankuasa Perladangan, Pertanian dan Industri Makanan Perak, Razman Zakaria; Ketua Pengarah LKTN, Idris Mohd Salleh dan Ketua Pegawai Eksekutif PPPNP, Yahanis Yahya.-K! ONLINE


3,339 kes baharu, tujuh kematian
Oleh SITI A'ISYAH SUKAIMI

17 Januari 2021, 6:25 pm
PUTRAJAYA – Sebanyak 3,339 kes baharu dilaporkan hari ini menjadikan jumlah kes positif Covid-19 sebanyak 158,434 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, 15 kes import mendapat jangkitan dari luar negara manakala sebanyak 3,324 kes adalah penularan tempatan.
Menurutnya, kes aktif dengan kebolehjangkitan Covid-19 pula merekodkan sebanyak 37,782 kes.
“Tujuh kes kematian turut dilaporkan dan jumlah kes kematian Covid-19 di Malaysia kini sebanyak 601 kes.
“Selain itu, sebanyak 2,676 kes sembuh turut dicatatkan dan jumlah kumulatif kes sembuh sepenuhnya daripada Covid-19 sebanyak 120,051 kes,” katanya menerusi ciapan Twitter rasmi beliau di sini hari ini.
Ujarnya, terdapat 240 kes positif sedang dirawat di Unit Rawatan Rapi dengan 93 kes memerlukan bantuan pernafasan. -K!ONLINE


Empat hari tidak pulang, dua nelayan dikhuatiri lemas
Oleh DIYANATUL ATIQAH ZAKARYA

17 Januari 2021, 5:51 pm
MELAKA – Dua nelayan dikhuatiri lemas selepas dilaporkan tidak pulang ke rumah setelah keluar menangkap ikan di perairan Selat Melaka sekitar Pulau Undan di sini, sejak Rabu lalu.
Difahamkan, mangsa dikenali sebagai Ahmad Norizan, 38, manakala seorang lagi hanya dipanggil Wan, berusia 30-an.
Penolong Pengarah Operasi negeri, Penguasa Bomba ll Muhammad Izwan Arief Mat Noh berkata, pasukannya menerima panggilan berhubung kejadian pada pukul 11.26 pagi tadi.
Katanya, sepasukan 15 anggota dari Balai Bomba dan Penyelamat (BBP) Padang Temu bersama-sama satu jentera dan Unit Bantuan Perkhidmatan Kecemasan (EMRS) dikejarkan ke lokasi.
“Hasil maklumat awal, difahamkan dua nelayan telah hilang sejak Rabu lalu, namun pihak bomba hanya menerima panggilan berhubung kejadian daripada orang awam pada pukul 11.26 pagi tadi.
“Pasukan kami tiba di lokasi dua minit kemudian dan penilaian menyeluruh dibuat. Maklumat awal diterima daripada para nelayan mendakwa melihat kedua-dua mangsa menaiki bot fiber di perairan berdekatan Pulau Undan,” katanya.

Beliau berkata demikian ketika ditemui di Jeti Nelayan Padang Temu, di sini, hari ini. -K! ONLINE


Dua lelaki bergaduh selepas mabuk dicekup polis
Oleh EDDY AQMAL MOHAMED HAMIDI

17 Januari 2021, 5:44 pm
PETALING JAYA – Dua lelaki tempatan ditahan selepas terlibat dalam pergaduhan dan cubaan melanggar orang awam menggunakan sebuah kereta di kawasan Seksyen 17A/6, Damansara, di sini semalam.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, pihaknya menerima panggilan kecemasan daripada orang awam pada pukul 7.23 petang berhubung satu kejadian pergaduhan sebelum menggerakkan anggota ke lokasi.
“Anggota polis dari cawangan kereta peronda polis (MPV) Ibu Pejabat Polis Daerah (IPD) Petaling Jaya yang tiba dilokasi seterusnya bertindak menahan dua lelaki tempatan berusia 20 dan 21 tahun kerana disyaki terlibat dalam pergaduhan tersebut.
“Pihak polis turut merampas sebuah kereta jenis Proton Wira yang dipercayai digunakan semasa kejadian dan semakan rekod mendapati suspek berusia 20 tahun mempunyai lima rekod jenayah lampau,” katanya menerusi satu kenyataan di sini hari ini.
Jelas Nik Ezanee, saksi awam mendakwa terdapat seorang lagi suspek berbaju putih yang telah memecahkan cermin belakang kereta Proton Wira berkenaan namun lelaki itu berjaya melarikan diri dan sedang dikesan oleh pihak polis.
“Siasatan awal mendapati ketiga-tiga suspek merupakan rakan dan dipercayai bergaduh selepas mabuk namun siasatan lanjut bagi mengenalpasti punca tercetusnya pergaduhan tersebut masih dijalankan pihak polis.

“Kedua-dua suspek kini ditahan reman selama tiga hari dan kes disiasat di bawah Seksyen 307, 324 dan 427 Kanun Keseksaan,” tegas beliau. -K! ONLINE


Bront Palarae menang Pelakon Lelaki Terbaik Asia (Digital) ATA25
Oleh KOSMO!

17 Januari 2021, 5:10 pm
PETALING JAYA – Pelakon Bront Palarae melakar sejarah selepas diumumkan sebagai Pelakon Lelaki Terbaik (Digital) menerusi drama The Bridge 2 pada Anugerah Televisyen Asia (ATA) Ke-25 yang berlangsung di Singapura malam tadi.
Kemenangan tersebut menyaksikan Bront menewaskan tujuh calon lain Chutavuth Pattarakampol (Thailand), Rajeev Khandewal (India), Vo Dang Khoa (Vietnam), Jeff Chao (Singapore), Ario Bayu (Indonesia), Tarra Budiman (Indonesia) dan Kamal Adli menerusi drama, Black.
Bront atau nama sebenarnya Nasrul Suhaimin Saifuddin, 43, dalam ucapannnya memberitahu dia gembira dan bersyukur dengan anugerah yang diterimanya.
“Terima kasih tidak terhingga kepada seluruh kru produksi The Bridge 2 termasuklah para pelakon terutama kepada tiga pengarahnya, Thean-jeen Lee, Jason Chong dan Zahir Omar.
“Malah, anugerah ini juga saya dedikasikan kepada isteri, Rozi Isma dan puteri saya, Adeena Imani, terima kasih semua atas sokongan yang diberikan,” ucapnya menerusi sebuah video pendek.
Dalam kategori tersebut, aktor filem Gundala itu turut menerima saingan daripada seorang lagi pelakon drama berkenaan iaitu Ario Bayu.

Dia juga turut tercalon sebagai Top 8 Pelakon Lelaki Terbaik namun kategori tersebut dimenangin oleh aktor Hong Kong, Anthony Wong.
Selain dua kategori membabitkan Bront, The Bridge 2 turut tersenarai dalam 11 pencalonan di ATA 25.
Antaranya Siri Terbaik, Adaptasi Terbaik dan Pelakon Pembantu Lelaki Terbaik iaitu Wan Hanafi Su dan Miller Khan.
The Bridge merupakan drama bergenre thriller penyiasatan yang disiarkan menerusi platform digital, Viu dan saluran HBO
Terdahulu, Bront pernah dicalonkan untuk kategori Pelakon Lelaki Terbaik bagi filem Eropah, Here I Come arahan Bernard Chauly pada tahun 2016.
Sementara itu, sebuah lagi drama bersiri, Pretty Little Liars yang turut dilakonkan oleh pelakon tempatan, Eyka Farhana memenangi kategori karya Adaptasi dari Format Asal Terbaik.
ATA turut disiarkan secara langsung menerusi Facebook rasminya semalam. – K! ONLINE


Bantuan banjir Terengganu RM500 dilunas bulan depan
Oleh NIK NUR IZZATUL HAZWANI NIK ADNAN

17 Januari 2021, 5:09 pm
KEMAMAN – Setiap keluarga terjejas banjir di Terengganu bakal menerima bantuan wang tunai berjumlah RM500 daripada kerajaan negeri Terengganu selewat-lewatnya 15 Februari depan.
Pengerusi Kebajikan, Pembangunan Wanita, Keluarga dan Perpaduan Nasional negeri, Hanafiah Mat berkata, pihaknya sedang mengemaskini data penerima bantuan banjir terlibat.
“Saya menjangkakan pembayaran akan dibuat pada minggu pertama atau kedua bulan Februari ini selepas kerja-kerja mengemaskini data selesai sepenuhnya.
“Begitupun, ia mungkin terpaksa ditangguhkan jika berlaku lagi gelombang banjir seterusnya di negeri ini pada masa terdekat,” katanya ketika dihubungi Kosmo! di sini hari ini.
Hanafiah berkata, mengikut perancangan asal bantuan kepada mangsa banjir itu sepatutnya dilunaskan pada 15 Januari lalu tetapi terpaksa ditangguhkan berikutan gelombang kelima bah yang melanda Terengganu pada awal bulan ini.
Jelasnya, gelombang banjir terbaharu yang hanya surut sepenuhnya pada 11 Januari lalu telah menyebabkan semakan semula kepada senarai penerima berikutan penambahan bilangan mangsa.

“Apa pun, bantuan awal seperti pengagihan barangan keperluan makanan seperti beras, tepung, gula dan minyak kepada semua keluarga terjejas banjir telah dilakukan,” katanya. – K! ONLINE